MT Il-Ġurnal Uffiċjali tal-Unjoni Ewropea L 142/53

REGOLAMENT TA' IMPLIMENTAZZJONI TAL-KUMMISSJONI (UE) 2017/942

tal-1 ta' Ġunju 2017

li jimponi dazju antidumping definittiv fuq l-importazzjonijiet tal-karbur tat-tungstenu, karbur tat-tungstenu mdewweb u karbur tat-tungstenu imħallat sempliċement ma' trab metalliku li joriġinaw mir-Repubblika tal-Poplu taċ-Ċina wara rieżami tal-iskadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”) u, b'mod partikolari, l-Artikolu 11(2) tiegħu,

Billi:

1. PROĊEDURA

1.1. Miżuri fis-seħħ

(1) Bir-Regolament tal-Kunsill (KEE) Nru 2737/90 (2) il-Kunsill impona dazju antidumping definittiv ta' 33 % fuq l-importazzjonijiet tal-karbur tat-tungstenu u l-karbur tat-tungstenu mdewweb li joriġinaw fir-Repubblika tal-Poplu taċ-Ċina (“RPĊ”, “iċ-Ċina” jew “il-pajjiż ikkonċernat”) (“investigazzjoni oriġinali”). Bid-Deċiżjoni 90/480/KEE (3) il-Kummissjoni aċċettat impenji mogħtija minn żewġ esportaturi ewlenin li jikkonċernaw il-prodott suġġett għall-miżuri.

(2) Wara l-irtirar tal-impenji miż-żewġ esportaturi Ċiniżi kkonċernati, il-Kunsill, permezz tar-Regolament tal-Kunsill (KE) Nru 610/95 (4), emenda r-Regolament (KEE) Nru 2737/90 u impona dazju definittiv ta' 33 % fuq l-importazzjonijiet tal-karbur tat-tungstenu u l-karbur tat-tungstenu mdewweb.

(3) Bir-Regolament tal-Kunsill (KE) Nru 771/98 (5), wara rieżami tal-iskadenza, dawn il-miżuri ġew estiżi għal perjodu ieħor ta' ħames snin.

(4) Bir-Regolament tal-Kunsill (KE) Nru 2268/2004 (6), wara rieżami tal-iskadenza, il-Kunsill impona dazju anti-dumping ta' 33 % fuq l-importazzjonijiet tal-karbur tat-tungstenu u l-karbur tat-tungstenu mdewweb li joriġinaw mir-RPĊ.

(5) Bir-Regolament tal-Kunsill (KE) Nru 1275/2005 (7), il-Kunsill emenda d-definizzjoni tal-ambitu tal-prodott biex tkopri wkoll il-karbur tat-tungstenu imħallat sempliċement ma' trab metalliku.

(6) B'segwitu għal rieżami skont l-Artikolu 11(2) tar-Regolament tal-Kunsill (KE) Nru 1225/2009 (8), il-Kunsill estenda l-miżuri għal perjodu ieħor ta' ħames snin permezz tar-Regolament ta' Implimentazzjoni tal-Kunsill (UE) Nru 287/2011 (9) (“ir-rieżami tal-iskadenza preċedenti”).

1.2. Talba għal rieżami tal-iskadenza

(7) Wara l-pubblikazzjoni ta' avviż ta' skadenza imminenti (10) tal-miżuri eżistenti, fis-7 ta' Diċembru 2015, il-Kummissjoni rċeviet talba għall-bidu ta' rieżami tal-iskadenza ta' dawn il-miżuri skont l-Artikolu 11(2) tar-Regolament (KE) Nru 1225/2009 (“it-talba għar-rieżami”).

(8) It-talba kienet ippreżentata f'isem sitt produtturi tal-Unjoni (“l-applikant”) li jirrappreżentaw aktar minn 25 % tal-produzzjoni totali tal-Unjoni ta' karbur tat-tungstenu, karbur tat-tungstenu mdewweb u karbur tat-tungstenu imħallat sempliċement ma' trab metalliku (“karbur tat-tungstenu”).

(9) It-talba kienet ibbażata fuq ir-raġunijiet li l-iskadenza tal-miżuri probabbilment twassal għal kontinwazzjoni ta' dumping u għal rikorrenza ta' ħsara għall-industrija tal-Unjoni.

1.3. Bidu

(10) Ladarba stabbiliet, wara li kkonsultat lill-Kumitat stabbilit permezz tal-Artikolu 15(1) tar-Regolament bażiku, li kienet hemm biżżejjed evidenza għall-bidu ta' rieżami tal-iskadenza, fit-23 ta' Marzu 2016 il-Kummissjoni ħabbret, permezz ta' avviż ippubblikat f'Il-Ġurnal Uffiċjali tal-Unjoni Ewropea (11) (“in-Notifika ta' Bidu”), il-bidu ta' rieżami tal-iskadenza abbażi tal-Artikolu 11(2) tar-Regolament (KE) Nru 1225/2009.

(11) Bosta utenti stqarrew li kienu talbu lill-Kummissjoni qabel il-bidu tal-investigazzjoni attwali ta' rieżami tal-iskadenza li, jekk titnieda investigazzjoni ta' rieżami tal-iskadenza, jenħtieġ li jitnieda rieżami interim skont l-Artikolu 11(3) tar-Regolament bażiku, b'mod parallel. Din it-talba ġiet imtennija wkoll wara d-divulgazzjoni.

(12) B'kuntrarju għal dak li ntqal, l-ebda talba bħal din ma ġiet ippreżentata lill-Kummissjoni. Il-partijiet inkwistjoni sempliċement qajmu l-punt quddiem il-Kummissjoni dwar jekk il-konklużjonijiet preċedenti ta' dumping u ta' ħsara kinux għadhom japplikaw fil-preżent. Dawn il-mistoqsijiet ma tpoġġewx flimkien ma' talba għat-tnedija ta' rieżami interim u l-partijiet lanqas ma pprovdew evidenza li turi bidla dejjiema fiċ-ċirkostanzi. Talba ssostanzjata b'biżżejjed evidenza biss, li turi bidla fiċ-ċirkostanzi ta' natura dejjiema, tista' titqies bħala talba valida.

1.4. Il-partijiet interessati

(13) Fin-Notifika ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni għarrfet speċifikament lill-produtturi tal-Unjoni magħrufa, lill-prodotturi esportaturi magħrufa, lill-awtoritajiet Ċiniżi, lill-importaturi magħrufa u lill-utenti dwar il-bidu tal-investigazzjoni u stednithom sabiex jipparteċipaw.

(14) Il-partijiet interessati ngħataw l-opportunità li jagħtu l-fehmiet tagħhom bil-miktub u li jitolbu seduta ta' smigħ fil-limitu taż-żmien stabbilit fin-Notifika ta' Bidu. Il-partijiet kollha interessati, li għamlu talba u wrew li kien hemm raġunijiet partikolari li għalihom kellhom jinstemgħu, ingħataw il-possibbiltà ta' seduta ta' smigħ. Il-partijiet interessati ngħataw ukoll opportunità li jikkummentaw dwar il-bidu tal-investigazzjoni u li jitolbu seduta ta' smigħ mal-Kummissjoni u/jew mal-Uffiċjal tas-Seduta fi proċedimenti kummerċjali.

(15) Saru erba' seduti ta' smigħ matul l-investigazzjoni: tnejn ma' bosta utenti, waħda mal-produtturi tal-Unjoni u waħda fil-preżenza tal-Uffiċjal tas-Seduta fi proċedimenti kummerċjali għal importatur/utent wieħed.

(a) Kampjunar

(16) Fin-Notifika ta' Bidu tagħha, il-Kummissjoni stqarret li għandha mnejn tieħu kampjun tal-partijiet interessati skont l-Artikolu 17 tar-Regolament bażiku.

Il-kampjunar tal-produtturi esportaturi fir-RPĊ

(17) Minħabba li jidher li hemm għadd kbir ta' produtturi esportaturi fir-RPĊ, il-kampjunar kien previst fin-Notifika ta' Bidu.

(18) Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi magħrufa kollha fir-RPĊ sabiex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina għall-Unjoni Ewropea biex tidentifika u/jew tikkuntattja lil produtturi esportaturi oħrajn, jekk ikun hemm, li jistgħu jkunu interessati li jipparteċipaw fl-investigazzjoni.

(19) L-informazzjoni dwar il-kampjunar waslet mingħand tmin produtturi esportaturi/gruppi ta' produtturi esportaturi lokalizzati fir-RPĊ.

(20) Skont l-Artikolu 17(1) tar-Regolament bażiku, il-Kummissjoni inizjalment għażlet kampjun ta' tliet produtturi esportaturi/gruppi ta' produtturi esportaturi abbażi tal-ikbar volum rappreżentattiv ta' esportazzjonijiet lejn l-Unjoni, li seta' jkun raġonevolment investigat fil-ħin disponibbli. Skont l-Artikolu 17(2) tar-Regolament bażiku, il-produtturi esportaturi/gruppi ta' esportaturi produtturi magħrufin kollha kkonċernati, u l-awtoritajiet tar-RPĊ, ġew ikkonsultati dwar l-għażla tal-kampjun. Ma waslu l-ebda kummenti.

(21) Il-kwestjonarji nbagħtu lil tliet produtturi esportaturi fil-kampjun/gruppi ta' produtturi esportaturi, iżda ħadd minnhom ma pprovda lill-Kummissjoni bl-informazzjoni mitluba. Għalhekk, biex jiġbru l-informazzjoni meħtieġa għad-determinazzjoni tal-probabbiltà ta' kontinwazzjoni jew rikorrenza ta' dumping u ħsara, is-servizzi tal-Kummissjoni kkunsidraw li kien meħtieġ li jfittxu l-kooperazzjoni mingħand il-produtturi esportaturi/il-gruppi ta' produtturi esportaturi li kien fadal li kienu ppreżentaw l-informazzjoni dwar il-kampjunar. Il-produtturi esportaturi/il-gruppi ta' produtturi esportaturi magħrufa kollha flimkien mal-awtoritajiet fir-RPĊ ġew ikkonsultati dwar il-kampjun il-ġdid. Ma waslu l-ebda kummenti. Għalhekk intbagħtu l-kwestjonarji lill-produtturi esportaturi/lill-gruppi ta' produtturi esportaturi li kien fadal. Madanakollu, l-ebda wieħed mill-produtturi esportaturi/gruppi ta' produtturi esportaturi Ċiniżi ma pprovda lill-Kummissjoni bl-informazzjoni mitluba.

Il-kampjunar tal-produtturi tal-Unjoni

(22) Fin-Notifika ta' Bidu, il-Kummissjoni ħabbret li hija kienet għażlet proviżorjament kampjun ta' produtturi tal-Unjoni. Skont it-talba għal rieżami, hemm disa' produtturi tal-karbur tat-tungstenu fl-Unjoni, li sitta minnhom jipproduċu għas-suq liberu u tlieta prinċipalment għal użu ristrett. Is-sitt produtturi/gruppi ta' produtturi tal-Unjoni li jimmanifatturaw għas-suq liberu ppreżentaw ruħhom matul l-eżerċizzju kurrenti, li jirrappreżenta 65 % tal-produzzjoni totali tal-Unjoni. Il-Kummissjoni ddeċidiet li jittieħed kampjun mis-sitt produtturi kollha kemm huma. Il-Kummissjoni stiednet lill-partijiet interessati biex jikkummentaw dwar il-kampjun provviżorju. Ma wasal l-ebda kumment sal-iskadenza u għaldaqstant il-kampjun provviżorju kien ikkonfermat. Il-kampjun tqies bħala rappreżentattiv tal-industrija tal-Unjoni.

(23) It-tliet produtturi li prinċipalment jipproduċu għas-suq magħluq, għalkemm ma kkooperawx, ma opponewx l-investigazzjoni.

Il-kampjunar tal-importaturi/tal-utenti

(24) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni kkuntattjat għaxar importaturi/utenti magħrufa u talbithom jipprovdu l-informazzjoni speċifikata fin-Notifika ta' Bidu.

(25) Seba' kumpaniji ppreżentaw ruħhom fil-limitu ta' żmien speċifikat u ntbagħtu kwestjonarji lilhom kollha. Kollha kemm huma kienu utenti.

(b) It-tweġibiet għall-kwestjonarju

(26) Il-Kummissjoni bagħtet kwestjonarji lis-sitt produtturi tal-Unjoni fil-kampjun, lil seba' utenti magħrufa, lil tmin produtturi esportaturi/gruppi ta' produtturi esportaturi fir-RPĊ, u lil 20 produttur magħruf f'pajjiżi analogi potenzjali (il-Kanada, il-Ġappun u l-Istati Uniti tal-Amerka).

(27) Waslu tweġibiet għall-kwestjonarju mingħand sitt produtturi tal-Unjoni, tmin utenti (tnejn minnhom relatati), produttur wieħed f'pajjiż analogu potenzjali fl-Istati Uniti tal-Amerka u produtturi wieħed f'pajjiż analogu potenzjali fil-Ġappun. L-ebda wieħed mill-produtturi esportaturi/gruppi ta' produtturi esportaturi Ċiniżi ma wieġeb għall-kwestjonarju.

(28) Ippreżentat ruħha assoċjazzjoni Ġermaniża waħda ta' metalli li ma fihomx ħadid, li kienet favur il-kontinwazzjoni tal-miżuri.

(c) Żjarat ta' verifika

(29) Il-Kummissjoni fittxet u vverifikat l-informazzjoni kollha li qieset li kienet meħtieġa għad-determinazzjoni tal-probabbiltà ta' kontinwazzjoni jew rikorrenza ta' dumping u ħsara u l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku saru fil-bini tal-kumpaniji li ġejjin: Produtturi tal-Unjoni — Eurotungstène Poudres SA, Grenoble, Franza — Global Tungsten & Powders spol. s r.o, Bruntál, ir-Repubblika Ċeka — H. C. Starck GmbH & Co. KG, Goslar, il-Ġermanja — Tikomet Oy, Jyväskylä, il-Finlandja — Treibacher Industrie AG, Althofen, l-Awstrija — Wolfram Bergbau und Hütten-GmbH Nfg.KG., St Peter, l-Awstrija Utenti — Atlas Copco Secoroc AB, Fagersta, l-Iżvezja — Betek GmbH & Co. KG, Aichhalden, il-Ġermanja — Gühring KG, Albstadt, il-Ġermanja — Konrad Friedrichs GmbH & Co. KG, Kulmbach, il-Ġermanja — Technogenia SAS, Sait-Jorioz, Franza Produttur fil-pajjiż analogu — Global Tungsten & Powders Corp., Towanda, l-Istati Uniti tal-Amerka.

1.5. Il-perjodu tal-investigazzjoni u l-perjodu kkunsidrat

(30) L-investigazzjoni tal-probabbiltà ta' kontinwazzjoni jew ta' rikorrenza ta' dumping u ta' ħsara kopriet il-perjodu mill-1 ta' Jannar 2015 sal-31 ta' Diċembru 2015 (il-“perjodu ta' investigazzjoni tar-rieżami” jew “il-PIR”). L-istħarriġ dwar ix-xejriet rilevanti għall-valutazzjoni tal-probabbiltà ta' kontinwazzjoni jew rikorrenza ta' ħsara kopra l-perjodu mill-1 ta' Jannar 2012 sa tmiem il-perjodu ta' investigazzjoni tar-rieżami (“il-perjodu kkunsidrat”).

2. IL-PRODOTT LI QED JIĠI RIEŻAMINAT U L-PRODOTT SIMILI

2.1. Il-prodott li qed jiġi rieżaminat

(31) Il-prodott soġġett għal dan ir-rieżami huwa l-karbur tat-tungstenu, il-karbur tat-tungstenu mdewweb u l-karbur tat-tungstenu imħallat sempliċement ma' trab metalliku (“il-prodott li qed jiġi rieżaminat”), li bħalissa jaqa' fil-kodiċijiet NM 2849 90 30 u ex 3824 30 00 (kodiċi TARIC 3824300010).

(32) Il-karbur tat-tungstenu, il-karbur tat-tungstenu mdewweb u l-karbur tat-tungstenu mħallat sempliċement ma' trab metalliku huma komposti tal-karbonju u tat-tungstenu prodotti bit-trattament tas-sħana. Dawn il-prodotti huma prodotti intermedji, użati bħala materjali ta' tqegħid fil-manifattura ta' komponenti ta' metall iebes bħalma huma l-għodda tal-qtugħ tal-karbur issimentat u ta' komponenti li jifilħu ħafna, f'kisi li jiflaħ għall-grif, u f'golji għat-tħaffir taż-żejt u f'għodod tal-minjieri kif ukoll f'żebgħa u ponot għall-iddisinjar u l-fonderiji tal-metall.

(33) Matul il-perjodu kkunsidrat, il-prodott li qed jiġi rieżaminat ġie mmanifatturat fl-Unjoni minn materja prima “verġni” (minerali, konċentrati, Paratungstat tal-Ammonju — APT u ossidu) taħt proċess imsejjaħ “produzzjoni verġni” kif ukoll mir-ruttam taħt proċess imsejjaħ “produzzjoni tar-riċiklaġġ”. Ir-ruttam tal-metall iebes huwa ġġenerat fil-proċess ta' produzzjoni ta' kumpaniji tal-metall iebes, fil-proċess ta' produzzjoni tal-għodda u għall-utenti aħħarija ta' prodotti tal-metall iebes. Fl-industrija tat-tungstenu, ir-ruttam jista' jiġi riċiklat bl-użu ta' riċiklaġġ kimiku jew bil-proċess ta' riġenerazzjoni taż-żingu.

(34) Il-karbur tat-tungstenu verġni u l-karbur tat-tungstenu kimikament riċiklat għandhom karatteristiċi fiżiċi u kimiċi identiċi u għandhom ukoll l-istess użu. Barra dan, fil-proċess ta' manifattura ma hemmx separazzjoni bejn il-karbur tat-tungstenu mmanifatturat minn materja prima verġni jew mir-ruttam.

(35) Il-proċess ta' riġenerazzjoni taż-żingu jiġġenera l-karbur tat-tungstenu mħallat ma' trab metalliku, bħal pereżempju l-kobalt. Dan il-proċess ta' manifattura huwa proċess ta' riċiklaġġ fiżiku-mekkaniku u hija l-kwalità tal-materjal (ir-ruttam użat) li tiddetermina l-kwalità tal-karbur tat-tungstenu.

(36) Bosta partijiet interessati sostnew li t-trab taż-żingu riġenerat ma għandux ikun kopert minn din l-investigazzjoni minħabba kostijiet ta' manifattura differenti, livell differenti ta' domanda, klijenti differenti u applikazzjonijiet differenti meta mqabbla mal-karbur tat-tungstenu miksub minn materja prima verġni.

(37) It-trab taż-żingu riġenerat jaqa' taħt id-deskrizzjoni tal-karbur tat-tungstenu mħallat mat-trab metalliku, wieħed mit-tliet tipi ta' prodotti koperti b'din l-investigazzjoni. L-investigazzjoni preżenti wriet li t-trab taż-żingu riġenerat għandu purità kimika aktar baxxa u distribuzzjoni tad-daqs tal-partikola usa' mill-karbur tat-tungstenu mmanifatturat minn materja prima verġni jew mir-ruttam tat-tungstenu permezz tal-proċess ta' riċiklaġġ kimiku. Il-kwalità tat-trab miksub tiddependi mill-kwalità tar-ruttam tal-input. Għalkemm it-trab taż-żingu riġenerat ma jistax jintuża fl-applikazzjonijiet kollha bħall-karbur tat-tungstenu, huwa jintuża biex jipproduċi ċerti għodod tal-metall iebes bħall-karbur tat-tungstenu. Għalhekk, ġie konkluż li dan it-tip ta' karbur tat-tungstenu għandu karatteristiċi fiżiċi u kimiċi simili u applikazzjonijiet simili bħall-karbur tat-tungstenu manifatturat minn materja prima verġni jew minn ruttam permezz tal-proċess ta' riċiklaġġ kimiku. Barra minn hekk, l-elementi l-oħra msemmija fil-premessa (36), bħall-kost tal-manifattura u d-domanda, mhumiex, bħala tali, rilevanti għad-definizzjoni tal-prodott li qed jiġi rieżaminat. F'dak li jirrigwarda l-klijenti differenti allegati tat-trab taż-żingu riġenerat, l-investigazzjoni żvelat li tlieta mill-partijiet interessati li qed jagħmlu din it-talba kienu fil-fatt konsumaturi ta' dan it-tip ta' prodott kif ukoll tal-karbur tat-tungstenu. Għalhekk, it-talba ma ntlaqgħetx.

(38) Bosta partijiet interessati sostnew li l-investigazzjoni preżenti ma għandhiex tkopri l-karbur tat-tungstenu mmanifatturat mir-ruttam. Intqal li l-prodott li qed jiġi rieżaminat importat mir-RPĊ huwa kważi esklussivament immanifatturat minn materja prima verġni filwaqt li l-industrija tal-Unjoni tipproduċi l-karbur tat-tungstenu wkoll minn materjal riċiklat. Dawn il-partijiet qalu li l-kost tal-produzzjoni tal-karbur tat-tungstenu jvarja skont il-materja prima użata u li l-ġbir, it-trasport u l-ipproċessar ta' ruttam jirriżultaw fi struttura differenti tal-kostijiet.

(39) Il-karatteristiċi tekniċi, fiżiċi u kimiċi kif ukoll l-applikazzjonijiet bażi huma pjuttost rilevanti għad-definizzjoni tal-prodott aktar milli l-kost tal-produzzjoni skont il-materjal li jintuża (materja prima verġni jew ruttam). Barra minn hekk, kif ikkonfermat matul il-valutazzjoni tal-proċess taproduzzjoni tal-industrija tal-Unjoni, ma hemm l-ebda separazzjoni bejn il-karbur tat-tungstenu mmanifatturat minn materja prima verġni u l-karbur tat-tungstenu mmanifatturat mir-ruttam. Ċerti produtturi tal-Unjoni jużaw biss materja prima verġni fil-proċess tal-manifattura tagħhom, filwaqt li oħrajn jużaw ir-ruttam ukoll. Kif imsemmi fil-premessa (34), il-karbur tat-tungstenu manifatturat minn materja prima verġni u dak prodott mir-ruttam għandhom l-istess karatteristiċi fiżiċi u kimiċi u l-istess użu. Fi kwalunkwe każ, kif imsemmi fil-premessa (21), l-ebda produttur esportatur Ċiniż ma wieġeb il-kwestjonarju. Il-Kummissjoni għalhekk ma setgħetx tevalwa l-proċess ta' manifattura tagħhom u t-tipi ta' prodotti esportati lejn l-Unjoni. Għalhekk, it-talba li l-investigazzjoni preżenti ma għandhiex tkopri l-karbur tat-tungstenu mmanifatturat mir-ruttam, ma ntlaqgħetx.

(40) Utent wieħed stqarr li l-investigazzjoni jenħtieġ li tikkunsidra l-kwalitajiet kummerċjali differenti tal-karbur tat-tungstenu billi l-gradi differenti tal-karbur tat-tungstenu (bħall-gradi ultrafini, dawk standard u dawk karburizzati b'temperaturi għolja) għandhom impatt fuq il-prezzijiet u t-tqabbil tal-prezzijiet. Barra minn hekk, intqal li l-produtturi esportaturi Ċiniżi huma speċjalizzati fil-produzzjoni ta' gradi standard filwaqt li l-industrija tal-Unjoni qed tipproduċi l-gradi kollha.

(41) Din it-talba ma kinitx sostanzjata u ma setgħetx tiġi kkonfermata matul l-investigazzjoni. L-utent inkwistjoni ma pprovda l-ebda evidenza li tindika differenza sinifikanti fil-prezz bejn it-tipi/kwalitajiet varji tal-prodott. Barra minn hekk, din it-talba ma setgħetx tkun ikkonfermata bl-informazzjoni miġbura matul l-investigazzjoni. Barra minn hekk, kif intqal fil-premessa (21), l-ebda wieħed mill-produtturi esportaturi Ċiniżi ma ppreżenta tweġiba għall-kwestjonarju. Il-Kummissjoni għalhekk ma setgħetx tevalwa, fost elementi oħra, it-tip ta' prodotti li huma jimmanifatturaw, l-istruttura tal-kost tagħhom u l-prezzijiet ta' bejgħ tagħhom. Għalhekk din it-talba ma ntlaqgħetx.

2.2. Il-prodott simili

(42) L-investigazzjoni kkonkludiet li l-prodott li qed jiġi rieżaminat, immanifatturat u mibjugħ mill-produtturi esportaturi lejn l-Unjoni huwa identiku f'dak li għandu x'jaqsam mal-karatteristiċi fiżiċi, kimiċi u l-użi għal dak il-prodott magħmul mill-produtturi tal-Unjoni u mibjugħ fis-suq tal-Unjoni jew għal dak prodott u mibjugħ fil-pajjiż analogu.

(43) Il-Kummissjoni għaldaqstant ikkonkludiet li dawn il-prodotti huma prodotti simili fis-sens tal-Artikolu 1(4) tar-Regolament bażiku.

3. IL-PROBABBILTÀ TA' KONTINWAZZJONI JEW RIKORRENZA TA' DUMPING

3.1. Dumping

Pajjiż analogu

(44) L-ebda wieħed mill-produtturi esportaturi Ċiniżi ma ngħata trattament ta' ekonomija tas-suq fl-investigazzjoni oriġinali. Skont l-Artikolu 2(7)(a) tar-Regolament bażiku, il-valur normali għall-produtturi esportaturi kollha li jifdal għandu jkun determinat abbażi tal-prezz jew tal-valur maħdum f'pajjiż terz b'ekonomija tas-suq. Għal dan l-għan, kellu jintgħażel pajjiż terz b'ekonomija tas-suq (“il-pajjiż analogu”).

(45) L-Istati Uniti tal-Amerka (“l-Istati Uniti”) intgħażel bħala pajjiż analogu fir-rieżamijiet tal-iskadenza preċedenti. Fin-Notifika ta' Bidu tar-rieżami preżenti, il-Kummissjoni pproponiet li tuża għal darb'oħra lill-Istati Uniti bħala pajjiż analogu u stiednet lill-partijiet interessati biex jikkummentaw.

(46) Il-Kummissjoni fittxet il-kooperazzjoni f'pajjiżi analogi potenzjali oħra, u kkuntattjat lil produtturi magħrufin tal-karbur tat-tungstenu fil-Ġappun u fil-Kanada u stednithom jipprovdu l-informazzjoni meħtieġa. Il-Kummissjoni kkuntattjat lill-awtoritajiet tal-Iżrael, tal-Ġappun, tal-Istati Uniti, tar-Repubblika tal-Korea, tal-Indja u tal-Federazzjoni Russa u talbithom jipprovdu informazzjoni dwar il-produzzjoni tal-karbur tat-tungstenu fil-pajjiżi rispettivi tagħhom. Il-Kummissjoni rċeviet informazzjoni mill-Kanada, mill-Ġappun u mill-Istati Uniti dwar madwar 20 produttur magħruf tal-prodott simili f'dawn il-pajjiżi, li ġew ikkuntattjati u mistiedna jwieġbu għal kwestjonarju. Produttur wieħed biss mill-Istati Uniti u wieħed mill-Ġappun ippreżentaw ruħhom u pprovdew l-informazzjoni mitluba.

(47) Iż-żewġ swieq, fl-Istati Uniti u l-Ġappun, kienu simili f'dak li għandu x'jaqsam mal-għadd ta' produtturi domestiċi, in-nuqqas ta' miżuri antidumping fis-seħħ u l-kwantitajiet ta' importazzjonijiet miċ-Ċina. Dan kien jindika li ż-żewġ swieq kienu kompetittivi.

(48) Madankollu, filwaqt li l-produttur Ġappuniż biegħ biss kwantitajiet negliġibbli tal-prodott simili fis-suq domestiku tiegħu, il-produttur tal-Istati Uniti biegħ kwantitajiet sinifikanti fis-suq domestiku tiegħu matul-il-PIR.

(49) Għalkemm diversi partijiet innutaw li l-produttur fl-Istati Uniti kien relatat mal-industrija tal-Unjoni, dan il-fatt fih innifsu mhuwiex ostaklu għall-għażla tal-Istati Uniti bħala l-pajjiż analogu. Tabilħaqq, l-ebda parti ma ressqet provi li f'dan il-każ din ir-relazzjoni kellha impatt fuq il-prezzijiet domestiċi fl-Istati Uniti u li, b'konsegwenza ta' dan, l-Istati Uniti ma jkunx pajjiż analogu xieraq.

(50) Diversi partijiet interessati sostnew ukoll li ma ngħatat l-ebda kunsiderazzjoni għall-metodi ta' produzzjoni użati fl-Istati Uniti b'mod partikolari jekk il-karbur tat-tungstenu kienx prodott minn materja prima verġni jew mir-ruttam (kif spjegat fil-premessa (33)). Dawn il-partijiet sostnew li kien hemm impatt ta' dawn il-metodi ta' produzzjoni differenti fuq il-bażi tad-domanda u l-prezzijiet fis-suq tal-Istati Uniti li jenħtieġ jittieħed inkunsiderazzjoni. Barra minn hekk, huma sostnew li l-prezzijiet fl-Istati Uniti kienu f'livell partikolarment għoli minħabba li l-produtturi tal-Istati Uniti kellhom kuntratti mal-armata tal-Istati Uniti bi prezzijiet għolja.

(51) Kif diġà ssemma fil-premessa (34), il-karbur tat-tungstenu mmanifatturat minn materja prima verġni u l-karbur tat-tungstenu mmanifatturat mir-ruttam għandhom l-istess karatteristiċi fiżiċi u kimiċi u l-istess użu. Għalhekk, fl-Istati Uniti wkoll, ma kienx hemm separazzjoni bejn karbur tat-tungstenu mmanifatturat minn materja prima verġni u karbur tat-tungstenu mmanifatturat mir-ruttam fil-proċess ta' manifattura. Barra minn hekk, l-investigazzjoni żvelat li l-proċess ta' produzzjoni ma kellu l-ebda impatt fuq id-domanda u l-prezzijiet.

(52) B'żieda ma' dan, filwaqt li l-karbur tat-tungstenu tabilħaqq jintuża għal applikazzjonijiet militari, skont l-informazzjoni miġbura matul l-investigazzjoni, ma kien hemm l-ebda evidenza li xi kooperazzjoni mal-gvern kellha impatt fuq il-prezz domestiku tal-produttur tas-suq analogu.

(53) Fl-aħħar nett, dawn il-partijiet interessati ma pproponew l-ebda pajjiż analogu alternattiv.

(54) Għalhekk, l-argumenti li jikkontestaw l-adegwatezza tal-Istati Uniti bħala suq analogu ma ntlaqgħux.

(55) Fuq il-bażi ta' dan ta' hawn fuq, waqt li jiġu kkunsidrati l-kwantitajiet mibjugħa fuq is-swieq domestiċi ta' produtturi f'pajjiżi analogi potenzjali fi żmien l-għażla, meta wieħed iqis li l-Istati Uniti ntużat ukoll bħala pajjiż analogu fl-investigazzjoni oriġinali u l-fatt li l-Kummissjoni ma rċeviet l-ebda kumment minn partijiet interessati li setgħu jitfgħu dubju fuq l-adegwatezza tal-Istati Uniti bħala pajjiż analogu, l-Istati Uniti tqies li hu pajjiż analogu xieraq.

(56) Il-partijiet interessati ġew mistiedna jikkumentaw dwar din l-għażla. Ma waslu l-ebda kummenti.

Il-valur normali

(57) Skont l-Artikolu 2(2) tar-Regolament bażiku, il-Kummissjoni l-ewwel eżaminat jekk il-volum totali tal-bejgħ tal-produttur tal-pajjiż analogu tal-prodott simili fis-suq domestiku kienx rappreżentattiv matul il-perjodu ta' investigazzjoni tar-rieżami. Dan il-bejgħ tqies bħala rappreżentattiv jekk il-volum totali tal-bejgħ lil konsumaturi indipendenti kien jirrappreżenta mill-inqas 5 % tal-volum totali tal-bejgħ Ċiniż għall-esportazzjoni tal-prodott li qed jiġi rieżaminat lejn l-Unjoni kif stabbilit fil-premessa (111) hawn taħt matul il-perjodu ta' investigazzjoni tar-rieżami. Abbażi ta' dan, il-bejgħ tal-prodott simili tal-produttur tal-pajjiż analogu fis-suq domestiku kien rappreżentattiv.

(58) Il-Kummissjoni sussegwentement eżaminat għall-produttur tal-pajjiż analogu jekk il-prodott simili mibjugħ domestikament kienx profittabbli matul il-perjodu ta' investigazzjoni tar-rieżami u għalhekk setax jitqies bħala li sar fl-andament normali tal-kummerċ skont l-Artikolu 2(4) tar-Regolament bażiku.

(59) Billi l-volum ta' bejgħ bi profitt tal-prodott simili rrappreżenta inqas minn 80 % tal-volum ta' bejgħ totali tal-prodott simili, il-valur normali kien ibbażat fuq il-prezz domestiku reali kkalkulat bħala medja ponderata tal-bejgħ bi profitt biss.

Prezz tal-esportazzjoni

(60) Kif imsemmi hawn fuq fil-premessa (21), minħabba n-nuqqas ta' kooperazzjoni tal-produtturi esportaturi Ċiniżi, il-prezz tal-esportazzjoni ġie bbażat fuq fatti disponibbli, skont l-Artikolu 18 tar-Regolament bażiku, jiġifieri fuq l-informazzjoni mill-Eurostat riveduta bid-dejta li waslet għand l-utenti li importaw il-karbur tat-tungstenu miċ-Ċina.

(61) L-esportazzjonijiet miċ-Ċina kienu saru kemm taħt il-proċedura ta' proċessar attiv (12) (“IPP”) kif ukoll taħt ir-reġim normali. Kif intwera fil-premessa (111), peress li l-esportazzjonijiet li jsiru skont ir-reġim normali rrappreżentaw biss 0,1 % tas-sehem mis-suq tal-Unjoni matul il-PIR, dawn kienu kkunsidrati negliġibbli u l-kalkoli saru fuq il-prezz tal-esportazzjoni taħt l-IPP biss.

Tqabbil

(62) Il-Kummissjoni qabblet il-valur normali u l-prezz tal-esportazzjoni stabbiliti abbażi tal-prezz mill-fabbrika. Fejn dan kien iġġustifikat għall-iskop ta' tqabbil ġust, il-prezz tal-esportazzjoni u l-valur normali ġew aġġustati għad-differenzi li jaffettwaw il-prezzijiet u t-tqabbil tal-prezzijiet skont l-Artikolu 2(10) tar-Regolament bażiku. Saru aġġustamenti għall-kostijiet tat-trasport (ġarr tal-merkanzija domestiku u bil-baħar) u għat-taxxa tal-esportazzjoni ta' 5 % (mħassra f'Mejju 2015) abbażi tal-fatti disponibbli, f'konformità mal-Artikolu 18 tar-Regolament bażiku, jiġifieri t-talba għal rieżami.

(63) Diversi partijiet interessati allegaw li l-produtturi Ċiniżi għandhom vantaġġ komparattiv rigward il-prezz tal-materja prima, jiġifieri tal-APT u għalhekk inqas spejjeż tal-produzzjoni. Din it-talba ġiet imtennija wkoll wara d-divulgazzjoni. Huma sostnew ukoll li l-produtturi esportaturi Ċiniżi kellhom produzzjoni aktar effiċjenti u ekonomiji ta' skala. Dawn l-elementi għandhom jittieħdu inkunsiderazzjoni fil-kalkolu tal-marġni tad-dumping.

(64) Kif imsemmi fil-premessa (21) hawn fuq, l-ebda wieħed mill-produtturi esportaturi Ċiniżi/gruppi ta' produtturi esportaturi ma pprovda lill-Kummissjoni bi tweġiba għall-kwestjonarju. Barra minn hekk, ebda waħda minn dawn il-partijiet interessati ma pprovdew evidenza li appoġġat it-talba tagħhom. Għalhekk, ma kienx possibbli li wieħed jevalwa xi vantaġġ komparattiv allegat vis-à-visl-produttur tal-pajjiż analogu fil-proċess tal-produzzjoni tal-produtturi Ċiniżi. Għalhekk l-argument ma ntlaqax.

(65) Wara d-divulgazzjoni, bosta utenti sostnew li d-differenzi fil-kwalità għall-użi, il-kostijiet ta' produzzjoni u l-bejgħ iridu jitqiesu fil-kalkolu tal-marġnijiet ta' ħsara u ta' dumping.

(66) F'dan ir-rigward, kif spjegat aktar “il fuq fil-premessi (34) u (37), it-tliet tipi ta” prodotti għandhom karatteristiċi fiżiċi u kimiċi simili kif ukoll applikazzjonijiet simili. Barra minn hekk, kif intqal fil-premessa (21), l-ebda wieħed mill-produtturi esportaturi Ċiniżi ma ppreżenta tweġiba għall-kwestjonarju. Il-Kummissjoni għalhekk ma setgħetx tevalwa, fost elementi oħra, it-tip ta' prodotti li huma jimmanifatturaw, id-differenzi fil-kwalitajiet u fl-użi aħħarin tagħhom, l-istruttura tal-kost tagħhom u l-prezzijiet ta' bejgħ tagħhom. Għalhekk din it-talba ma ntlaqgħetx.

(67) Barra minn hekk, bosta utenti sostnew wara d-divulgazzjoni li billi ma ntużawx in-numri ta' kontroll tal-prodott f'din l-investigazzjoni, il-Kummissjoni tbiegħdet mill-prattika normali tagħha.

(68) L-investigazzjoni oriġinali stabbiliet li ma kienx hemm bżonn li jintużaw diversi numri ta' kontroll tal-prodott sabiex ikun hemm distinzjoni bejn it-tipi ta' prodotti għall-kalkolu inter aliatal-marġnijiet ta' dumping.

(69) L-investigazzjoni preżenti kkonfermat li ma kienet saret l-ebda bidla fiċ-ċirkustanzi fattwali li kienet tiġġustifika devjazzjoni mill-metodoloġija oriġinali. Barra minn hekk, minħabba n-nuqqas ta' kooperazzjoni tal-produtturi esportaturi Ċiniżi, kif spjegat fil-premessa (21), l-ebda tqabbil skont it-tip ta' prodott ma kien possibbli bejn il-prodott prodott u mibjugħ fis-suq analogu u l-prodott esportat miċ-Ċina lejn l-Unjoni. Għalhekk, it-talba ma ntlaqgħetx.

Marġni tad-dumping

(70) Il-Kummissjoni qabblet il-valur normali medju peżat mal-prezz tal-esportazzjoni medju peżat kif stabbilit hawn fuq skont l-Artikolu 2(11) u (12) tar-Regolament bażiku.

(71) Fuq il-bażi ta' dan, il-marġni tad-dumping medju peżat espress bħala perċentwali tal-prezz fil-fruntiera tal-Unjoni fuq bażi tal-kost, l-assigurazzjoni u t-trasport (cost, insurance, freight, “CIF”), bid-dazju mhux imħallas, kien ta' aktar minn 40 %.

(72) Diversi partijiet interessati sostnew li, meta wieħed jikkunsidra l-bidla minn produtturi esportaturi Ċiniżi li jimmanifatturaw prodotti fl-istadju aħħari tal-produzzjoni, kien improbabbli ħafna li l-produtturi esportaturi Ċiniżi jbigħu bi prezzijiet oġġett ta' dumping.

(73) Għandu jiġi nnutat li l-marġini ta' dumping stabbiliti hawn fuq fil-premessa (71) kien skont il-metodoloġija definita fl-Artikolu 2 tar-Regolament bażiku. L-ebda produttur esportatur Ċiniż ma kkoopera u ma pprovda l-informazzjoni rilevanti biex jiġu kkalkulati l-marġinijiet tad-dumping. Il-partijiet inkwestjoni ma pprovdew ebda evidenza ta' sostenn għat-talba tagħhom. It-talba ma ntlaqgħetx.

(74) Bosta partijiet interessati ddikjaraw li d-dejta mitluba mill-produtturi esportaturi Ċiniżi u l-produttur tal-pajjiż analogu ma kinitx kompluta u ma kinitx tippermetti tqabbil xieraq skont it-tip ta' prodott. Huma ddikjaraw li d-dejta kellha tinġabar fuq bażi tat-tip ta' prodott.

(75) Din it-talba ma kinitx issostanzjata. L-investigazzjoni stabbiliet, bħal f'investigazzjonijiet ta' qabel rigward l-istess prodott, li d-differenzi fit-tipi/kwalitajiet tal-karbur tat-tungstenu ma kellhomx impatt sinifikanti fuq il-kostijiet u l-prezzijiet. Il-partijiet interessati inkwistjoni ma pprovdew l-ebda evidenza li tindika differenza sinifikanti fil-prezz bejn it-tipi/kwalitajiet varji tal-prodott. Barra minn hekk, kif intqal fil-premessa (21), l-ebda wieħed mill-produtturi esportaturi Ċiniżi ma ppreżentaw tweġiba għall-kwestjonarju u l-Kummissjoni għalhekk ma kinitx kapaċi tiddetermina t-tip ta' prodotti manifatturati mill-produtturi esportaturi Ċiniżi jew l-impatt fuq il-kostijet u l-prezzijiet. It-talba ma ntlaqgħetx.

3.2. Żviluppi tal-importazzjonijiet f'każ li l-miżuri jitħassru

(76) Sabiex tkun stabbilita l-probabbiltà ta' rikorrenza ta' dumping f'każ li l-miżuri jitħassru, ġew analizzati l-elementi segwenti: (i) il-produzzjoni, il-kapaċità tal-produzzjoni u kapaċità żejda fiċ-Ċina, (ii) il-ħażna ta' materja prima u t-taxxa fuq l-esportazzjoni fuq il-konċentrat tat-tungstenu u (iii) l-esportazzjonijiet Ċiniżi u l-attraenza tas-suq tal-Unjoni, (iv) l-iżvilupp tal-konsum fiċ-Ċina u s-swieq ta' esportazzjoni ewlenin l-oħra.

3.2.1. Il-produzzjoni, il-kapaċità ta' produzzjoni u l-kapaċità żejda fir-RPĊ

(77) Fin-nuqqas ta' kooperazzjoni mill-produtturi esportaturi Ċiniżi, il-produzzjoni, il-kapaċità tal-produzzjoni u l-kapaċità żejda fiċ-Ċina kienu stabbiliti fuq il-bażi tal-fatti disponibbli skont l-Artikolu 18 tar-Regolament bażiku u fuq il-bażi tas-sorsi li ġejjin: (i) l-informazzjoni miġbura matul l-eżerċizzju tat-teħid ta' kampjuni tal-produtturi esportaturi, (ii) l-informazzjoni pprovduta fit-talba għal rieżami (ibbażata fuq l-informazzjoni dwar is-suq tal-applikant), u (iii) l-informazzjoni disponibbli pubblikament, jiġifieri l-Metal Bulletin, speċjalizzat fl-informazzjoni dwar is-suq li jikkonċerna s-swieq globali tal-azzar, tal-metalli li ma fihomx ħadid u tar-ruttam tal-metalli.

(78) Matul il-PIR, il-produzzjoni tal-karbur tat-tungstenu fiċ-Ċina kienet stmata għal madwar 30 000 tunnellata, kapaċità ta' produzzjoni tal-kapaċità minn 42 000 sa 50 000 tunnellata u għalhekk kapaċità żejda minn 12 000 sa 20 000 tunnellata. Il-kapaċità żejda stmata kienet tirrappreżenta għalhekk bejn 94 % u 156 % tal-konsum tal-Unjoni (kif stabbilit fil-premessa (107)) matul il-PIR.

3.2.2. Il-ħżin ta' materja prima u taxxa fuq l-esportazzjoni fir-rigward tal-konċentrat tat-tungstenu

(79) Abbażi tal-informazzjoni disponibbli għall-pubbliku (13), il-Kummissjoni sabet li matul u wara l-PIR, iċ-Ċina kellha ħażna akkumulata ta' materja prima (jiġifieri tal-APT u tal-konċentrati tat-tungstenu), li minnhom aktar minn 25 000 tunnellata ta' karbur tat-tungstenu setgħu jiġu prodotti u għalhekk joħolqu volum sostanzjali disponibbli fi żmien qasir. L-investigazzjoni ma żvelat l-ebda indikazzjoni ta' żieda fid-domanda dinjija għall-produzzjoni tal-karbur tat-tungstenu minn din il-materja prima.

(80) Barra minn hekk, ir-RPĊ tikkontrolla 60 % tar-riżervi tal-minerali tat-tungstenu fid-dinja u, fl-istess ħin, timponi taxxa ta' esportazzjoni ta' 20 % fuq il-konċentrat tat-tungstenu (14).

3.2.3. L-esportazzjonijiet Ċiniżi u l-attraenza tas-suq tal-Unjoni

(81) Il-volumi tal-esportazzjonijiet Ċiniżi u l-attraenza tas-suq tal-Unjoni ġew stabbiliti fuq il-bażi ta' fatti disponibbli b'konformità mal-Artikolu 18 tar-Regolament bażiku, abbażi tas-sorsi li ġejjin: (i) il-Bażi tad-Dejta tal-Istatistiki tal-Esportazzjoni Ċiniża, (ii) l-informazzjoni miġbura mill-Eurostat riveduta bid-dejta li waslet mingħand l-utenti li importaw il-karbur tat-tungstenu miċ-Ċina, kif deskritt fil-premessa (106), (iii) l-informazzjoni miġbura matul l-eżerċizzju tal-kampjunar tal-produtturi esportaturi, (iv) l-informazzjoni dwar il-prezzijiet tas-suq lokali Ċiniż miġbura matul l-investigazzjoni u (v) offerta ta' prezz Ċiniża lill-Ġappun miġbura matul l-investigazzjoni.

(82) Il-prodotturi esportaturi prinċipali magħrufa Ċiniżi esportaw madwar 20 % tal-produzzjoni tagħhom tal-prodott li qed jiġi rieżaminat u l-proporzjon ta' esportazzjonijiet lejn l-Unjoni u lejn pajjiżi terzi oħra (il-Ġappun, ir-Repubblika tal-Korea, l-Istati Uniti, eċċ.) kien madwar 1: 3.

(83) Barra minn hekk, l-esportazzjonijiet Ċiniżi tal-prodott li qed jiġi rieżaminat lejn pajjiżi terzi oħra żdied b'10 % matul il-perjodu kkunsidrat.

(84) Minkejja l-miżuri antidumping fis-seħħ, iċ-Ċina kompliettkun l-akbar pajjiż esportatur tal-karbur tat-tungstenu lejn l-Unjoni. Tabilħaqq, l-importazzjonijiet tal-prodott li qed jiġi rieżaminat miċ-Ċina matul il-PIR kienu aktar minn ħames darbiet tal-importazzjonijiet fl-2012 (jew 406 %), ċifra li tirrappreżenta żieda ta' 6,9 punti perċentwali f'termini ta' sehem mis-suq tal-Unjoni (kif stabbilit fil-premessa (109), minn 2,0 % fl-2012 għal 8,9 % fil-PIR). Dan juri l-issuktar ta' interess Ċiniż fis-suq tal-Unjoni. L-Unjoni hija t-tieni l-akbar suq għall-esportazzjoni tal-karbur tat-tungstenu wara l-Ġappun.

(85) Sabiex jivvalutaw l-attraenza tas-suq tal-Unjoni f'termini ta' prezzijiet, il-prezzijiet tal-esportazzjoni Ċiniżi lejn l-Unjoni tqabblu mal-prezzijiet domestiċi u l-prezzijiet tal-esportazzjoni Ċiniżi tqabblu ma' pajjiżi terzi oħra.

(86) Il-prezzijiet domestiċi Ċiniżi fil-PIR kienu sa 19 % inqas mill-prezzijiet tal-esportazzjoni Ċiniżi lejn l-Unjoni.

(87) Il-prezzijiet tal-esportazzjoni Ċiniżi mitluba mis-swieq terzi l-oħra fil-PIR kienu sa 25 % inqas mill-prezzijiet tal-esportazzjoni Ċiniżi lejn l-Unjoni.

(88) Il-fatt li matul il-PIR il-prezzijiet tal-esportazzjoni Ċiniżi tal-prodott li qed jiġi rieżaminat lejn is-suq tal-Unjoni kienu ogħla mill-prezzijiet domestiċi Ċiniżi u mill-prezzijiet tal-esportazzjoni tagħhom lejn swieq terzi oħrajn hija indikazzjoni qawwija li s-suq tal-Unjoni huwa attraenti għall-produtturi esportaturi Ċiniżi.

(89) Barra minn hekk, għandu jiġi nnotat li, anki fin-nuqqas ta' dazji antidumping f'pajjiżi terzi oħra l-Unjoni xorta għadha t-tieni l-akbar suq ta' esportazzjoni tal-karbur tat-tungstenu taċ-Ċina wara l-Ġappun, kif imsemmi aktar' il fuq fil-premessa (84). Barra minn hekk, fis-sottomissjoni wara d-divulgazzjoni, diversi utenti qablu li l-prodott Ċiniż dejjem se jkun mitlub fis-suq tal-Unjoni.

(90) Bosta partijiet interessati ddikjaraw li l-livell tal-attraenza tas-suq tal-Unjoni għall-produtturi Ċiniżi huwa pjuttost baxx. Dawn il-partijiet qalu li dan huwa kkorroborat mill-fatt li għal dawn l-aħħar għaxar snin il-produtturi esportaturi Ċiniżi ma adottaw ebda metodi ta' ċirkomvenzjoni jew ta' assorbiment, li l-produtturi esportaturi Ċiniżi ma żidux b'mod sinifikanti l-esportazzjonijiet tagħhom jew l-ishma mis-suq fis-suq tal-Unjoni jew ma naqqsux il-prezzijiet ta' esportazzjoni lejn l-Unjoni.

(91) Għalkemm il-prattiki ta' ċirkomvenzjoni jew ta' assorbiment huma indikaturi validi li juru jekk ċerti produtturi esportaturi jistgħux ikollhom interess f'suq speċifiku minkejja l-miżuri fis-seħħ, dawn bħala tali mhumiex indispensabbli meta tiġi stabbilita l-attraenza ta' tali suq għal importazzjonijiet minn pajjiżi terzi. L-allegazzjonijiet l-oħra magħmula minn dawn il-partijiet ma setgħux ikunu kkonfermati mill-konklużjonijiet ta' din l-investigazzjoni li, kif spjegat fil-premessa (109)u (114) hawn taħt, stabbiliet żieda fis-sehem tas-suq tal-produtturi esportaturi Ċiniżi u t-tnaqqis tal-prezzijiet tal-esportazzjoni tagħhom lejn l-Unjoni matul il-perjodu kkonċernat. Għalhekk l-argument ma ntlaqax.

(92) Bosta partijiet interessati ddikjaraw li ma hemm ebda dazju antidumping fuq il-karbur tat-tungstenu fis-swieq l-oħra, għalhekk jekk il-miżuri jiskadu mhuwiex probabbli li parti minn din il-kapaċità żejda se tintuża biex jiżdiedu l-esportazzjonijiet lejn l-Unjoni.

(93) L-ewwel nett, il-produtturi esportaturi Ċiniżi setgħu diġà jesportaw lejn dawn il-pajjiżi terzi l-oħra mingħajr dazji antidumping. It-tieni, kif innutat hawn taħt fil-premessa (107)l-konsum fis-suq tal-Unjoni żdied bi 15 % matul il-perjodu kkunsidrat. It-tielet, kif spjegat hawn taħt fil-premessi (111) — (112), il-parti l-kbira tal-importazzjonijiet mir-RPĊ jsiru taħt l-IPP (mingħajr dazji), li żdied b'477 % matul il-perjodu kkunsidrat. Għalhekk, jekk id-dazji antidumping jitneħħew, l-esportazzjonijiet Ċiniżi lejn l-UE x'aktarx li jiżdiedu. Dan l-argument ma ntlaqax.

3.2.4. L-iżvilupp tal-konsum fiċ-Ċina u fis-swieq tal-esportazzjoni ewlenin oħra tagħha

(94) Rigward l-evoluzzjoni probabbli ta' konsum domestiku fiċ-Ċina, l-investigazzjoni ma żvelat l-ebda elementi li jistgħu jindikaw xi żieda sinifikanti fid-domanda domestika fiċ-Ċina fil-futur qrib. Wara ż-żieda tal-esportazzjonijiet Ċiniżi tal-karbur tat-tungstenu fl-Unjoni (406 %) u pajjiżi terzi oħra (10 %) (kif spjegat hawn fuq fil-premessi (83) u (84)), il-Kummissjoni kkonkludiet li d-domanda domestika fiċ-Ċina ma setgħetx tassorbi l-kapaċità żejda disponibbli.

(95) Dwar l-evoluzzjoni probabbli ta' konsum fis-swieq ewlenin l-oħra tal-esportazzjoni Ċiniżi ewlenin (il-Ġappun, ir-Repubblika tal-Korea u l-Istati Uniti), l-investigazzjoni ma żvelat l-ebda elementi li jistgħu jindikaw xi żieda sinifikanti fid-domanda domestika f'dawn is-swieq. Iż-żieda fil-volum tal-esportazzjonijiet Ċiniżi lejn dawn il-pajjiżi kienet ta' 8 % matul il-perjodu kkunsidrat, madankollu, il-volumi ta' esportazzjonijiet Ċiniżi lejn dawn l-Istati Uniti naqsu b'35 % matul l-istess perjodu. Filwaqt li jitqies il-fatt li ċ-Ċina hija l-produttur ewlieni tat-tungstenu fid-dinja (kif spjegat hawn taħt fil-premessa (192)) u anki jekk il-produzzjoni domestika u d-dejta dwar l-importazzjoni minn dawn il-pajjiżi mhijiex magħrufa, il-Kummissjoni kkonkludiet li dawn is-swieq ma setgħux jassorbu livell sinifikanti ta' kapaċità żejda disponibbli li teżisti fiċ-Ċina.

3.2.5. Konklużjoni

(96) Bħala konklużjoni, il-marġni ta' dumping stabbilit waqt il-PIR, il-kapaċità żejda sinifikanti disponibbli fiċ-Ċina, u l-attraenza stabbilita tas-suq tal-Unjoni, jindikaw li t-tneħħija tal-miżuri x'aktarx tirriżulta f'kontinwazzjoni ta' dumping, u li l-esportazzjonijiet oġġett ta' dumping se jidħlu fis-suq tal-Unjoni fi kwantitajiet sinifikanti. Huwa għalhekk ikkunsidrat li hemm probabblità ta' kontinwazzjoni ta' dumping jekk il-miżuri antidumping attwali jitħallew jiskadu.

4. IL-PROBABBILTÀ TA' KONTINWAZZJONI JEW RIKORRENZA TA' ĦSARA

4.1. Id-definizzjoni tal-industrija tal-Unjoni u tal-produzzjoni tal-Unjoni

(97) Fl-Unjoni, il-prodott simili huwa mmanifatturat minn disa' kumpaniji jew gruppi ta' kumpaniji, li minnhom sitt kumpaniji qed jipproduċu u jbigħu fis-suq liberu u t-tliet kumpaniji li jifdal qed jipproduċu l-karbur tat-tungstenu prinċipalment bħala input għal prodotti fl-istadju aħħari tal-produzzjoni (iktar' il quddiem l-(“użu ristrett”). Għalhekk, huma jitqiesu li jikkostitwixxu l-“industrija tal-Unjoni” fis-sens tal-Artikolu 4(1) tar-Regolament bażiku.

(98) Utent wieħed saħaq fuq il-fatt li wieħed mill-produtturi tal-Unjoni qed juża kodiċi NM differenti (8101 10 00) li mhuwiex kopert mill-investigazzjoni attwali, meta jbigħ il-prodotti tiegħu fl-Unjoni. Dan, għaldaqstant, jimplika li dan il-produttur tal-Unjoni ma għandux ikun parti mill-industrija tal-Unjoni kif definit fil-premessa (97).

(99) Il-kodiċijiet NM użati fil-bejgħ ta' prodotti fl-Unjoni huma irrilevanti għad-definizzjoni tal-prodott li qed jiġi rieżaminat u għad-definizzjoni tal-industrija tal-Unjoni. Dak li huwa importanti huwa jekk il-prodott immanifatturat mill-produtturi tal-Unjoni jaqax taħt id-definizzjoni tal-prodott li qed jiġi rieżaminat iddikjarat fil-premessa (31). L-investigazzjoni wriet li l-prodott immanifatturat minn dan il-produttur tal-Unjoni jaqa' fil-fatt taħt l-imsemmija definizzjoni. Konsegwentement, dan il-produttur tal-Unjoni huwa parti mill-industrija tal-Unjoni kif definit fil-premessa (97).

4.2. Il-Konsum tal-Unjoni

(100) Kif imsemmi fil-premessa (97) wħud mill-produtturi tal-Unjoni qegħdin primarjament jipproduċu l-prodott li qed jiġi rieżaminat għall-użu intern bħala materja prima ewlenija għall-produzzjoni ta' bosta prodotti fl-istadju aħħari tal-produzzjoni u għalhekk il-konsum tas-suq magħluq u ta' dak liberu ġew analizzati b'mod separat.

(101) Id-distinzjoni bejn suq ristrett u suq liberu hija rilevanti għall-analiżi tal-ħsara għaliex il-prodotti mfasslin għal użu ristrett mhumiex esposti għall-kompetizzjoni diretta mill-importazzjonijiet, u l-prezzijiet tat-trasferiment huma stabbiliti fil-gruppi skont il-bosta politiki tal-prezzijiet u, għalhekk, mhumiex affidabbli. Għall-kuntrarju, il-produzzjoni destinata għas-suq liberu hija f'kompetizzjoni diretta mal-importazzjonijiet tal-prodott li qed jiġi rieżaminat, u l-prezzijiet huma prezzijiet tas-suq liberu.

(102) Fuq il-bażi tad-dejta miksuba mill-produtturi tal-Unjoni li kkooperaw u l-applikant għall-attività totali tal-industrija tal-Unjoni (ristretta u ħielsa) il-Kummissjoni ddeterminat li madwar 31 % tal-produzzjoni totali tal-Unjoni kienet iddestinata għal użu ristrett.

(103) Barra minn hekk, fis-suq liberu l-industrija tal-Unjoni qed tipproduċi taħt ftehimiet normali (l-industrija tal-Unjoni għandha fil-pussess tagħha l-materja prima) u taħt ftehimiet ta' tolling (il-klijent tal-karbur tat-tungstenu huwa l-proprjetarju tal-materja prima li jħallas tariffa tal-ipproċessar lill-produtturi tal-Unjoni għall-konverżjoni tal-materja prima f'karbur tat-tungstenu). Il-ftehimiet ta' tolling jintużaw għall-attivitajiet ta' riċiklaġġ billi l-konsumaturi qed ifornu r-ruttam lill-industrija tal-Unjoni għall-ipproċessar. Matul il-perjodu ta' investigazzjoni tar-rieżami, 23 % tal-volum ta' produzzjoni totali ġie mmanifatturat taħt ftehim ta' tolling, li minnu madwar 89 % kien maħsub għas-suq tal-Unjoni. Minn dan jirriżulta li l-produzzjoni normali għas-suq liberu hija ta' madwar 46 % tal-produzzjoni totali.

4.2.1. Il-konsum ristrett

(104) Il-Kummissjoni stabbiliet il-konsum ristrett tal-Unjoni fuq il-bażi tal-użu ristrett u l-bejgħ ristrett fis-suq tal-Unjoni tal-produtturi kollha magħrufin fl-Unjoni. Fuq din il-bażi, il-konsum ristrett tal-Unjoni żviluppa kif ġej: Tabella 1 Il-konsum ristrett 2012 2013 2014 PIR Il-konsum ristrett (tunnellati) 2 249 2 461 2 599 2 653 Indiċi (2012 = 100) 100 109 116 118 Sors: Tweġibiet għall-kwestjonarju, l-Eurostat, informazzjoni pprovduta mill-ilmentaturi.

(105) Matul il-perjodu kkunsidrat, il-konsum ristrett tal-Unjoni żdied bi 18 % u laħaq l-2 653 tunnellata fil-perjodu ta' investigazzjoni tar-rieżami.

4.2.2. Il-konsum tas-suq liberu

(106) Il-Kummissjoni stabbiliet il-konsum tas-suq liberu tal-Unjoni fuq il-bażi ta': (a) il-volum tal-bejgħ liberu tal-produtturi tal-Unjoni magħrufa kollha fl-Unjoni u (b) il-volumi totali ta' importazzjoni lejn l-Unjoni kif irrappurtat mill-Eurostat. Dwar ir-RPĊ, il-volumi ta' importazzjoni mill-Eurostat ġew riveduti filwaqt li tqiesu t-tweġibiet ivverifikati għall-kwestjonarju mill-utenti li kkooperaw, billi dawn irrappurtaw volumi ta' importazzjoni ogħla meta mqabbla mal-Eurostat.

(107) Fuq din il-bażi, il-konsum tas-suq liberu tal-Unjoni żviluppa kif ġej: Tabella 2 Il-konsum tas-suq liberu 2012 2013 2014 PIR Konsum tas-suq liberu (tunnellati) 11 151 11 778 13 815 12 814 Indiċi (2012 = 100) 100 106 124 115 Sors: Tweġibiet għall-kwestjonarji u l-Eurostat

(108) Il-konsum tal-Unjoni fis-suq liberu żdied b' 24 % bejn l-2012 u l-2014 u mbagħad naqas fil-PIR b' 7 % meta mqabbel mal-2014 meta laħaq it-12 814-il tunnellata. Kumplessivament, il-konsum fis-suq tal-UE naqas bi 15 % matul il-perjodu kkunsidrat.

4.3. Importazzjonijiet mill-pajjiż ikkonċernat

4.3.1. Il-volum u s-sehem mis-suq tal-importazzjonijiet mill-pajjiż ikkonċernat

(109) Il-Kummissjoni stabbiliet il-volum tal-importazzjonijiet fuq il-bażi tad-dejta tal-Eurostat riveduta billi qieset it-tweġibiet ivverifikati għall-kwestjonarji tal-utenti li kkooperaw, billi dawn bħala total irrappurtaw volumi ta' importazzjoni ogħla meta mqabbla mal-Eurostat kif issemmi wkoll fil-premessa (106). L-importazzjonijiet fl-Unjoni mill-pajjiż ikkonċernat żviluppaw kif ġej: Tabella 3 Il-volum tal-importazzjoni u s-sehem mis-suq 2012 2013 2014 PIR Importazzjonijiet Ċiniżi (tunnellati) 225 303 905 1 140 Indiċi (2012 = 100) 100 135 402 506 Sehem mis-suq Ċiniż (%) 2,0 2,6 6,6 8,9 Indiċi (2012 = 100) 100 127 325 441 Sors: L-Eurostat u t-tweġibiet għall-kwestjonarji.

(110) L-importazzjonijiet mir-RPĊ żdiedu b'mod sinifikanti fil-perjodu kkunsidrat. Fil-perjodu ta' investigazzjoni tar-rieżami ġew importati 1 140 tunnellata mir-RPĊ, ħames darbiet iktar mill-volum ta' importazzjonijiet mir-RPĊ fil-bidu tal-perjodu kkunsidrat (225 tunnellata). Iż-żieda fil-volum ta' importazzjonijiet qabeż iż-żieda fil-konsum u għalhekk, is-sehem tas-suq Ċiniż żdied b'6,9 punti perċentwali matul il-perjodu kkunsidrat, minn 2,0 % fl-2012 għal 8,9 % matul il-perjodu ta' investigazzjoni tar-rieżami.

4.3.1.1. Reġimi ta' importazzjoni

(111) Il-volum mir-RPĊ kien importat permezz ta' reġim normali u l-IPP, kif jidher hawn taħt: Tabella 4 Il-volum tal-importazzjoni u s-sehem mis-suq għal kull reġim ta' importazzjoni 2012 2013 2014 PIR Reġim normali tal-importazzjoni Importazzjonijiet Ċiniżi (tunnellati) 29 8 10 10 Indiċi (2012 = 100) 100 27 34 33 Sehem mis-suq Ċiniż (%) 0,3 0,1 0,1 0,1 Indiċi (2012 = 100) 100 25 28 29 Proċedura ta' pproċessar attiv Importazzjonijiet Ċiniżi (tunnellati) 196 295 895 1 131 Indiċi (2012 = 100) 100 151 457 577 Sehem mis-suq Ċiniż (%) 1,8 2,5 6,5 8,8 Indiċi (2012 = 100) 100 143 369 502 Sors: L-Eurostat u t-tweġibiet għall-kwestjonarji.

(112) Il-kważi totalità tal-importazzjonijiet mir-RPĊ ssir taħt l-IPP, li żdiedet bi kważi ħames darbiet f'termini ta' volum matul il-perjodu kkunsidrat. L-importazzjonijiet taħt ir-reġim normali kienu negliġibbli matul il-perjodu kkunsidrat (inqas minn 0,1 % tas-sehem mis-suq), u saħansitra wrew xejra ta' tnaqqis.

4.3.2. Il-prezzijiet tal-importazzjonijiet mill-pajjiż ikkonċernat u t-twaqqigħ tal-prezz

(113) Il-Kummissjoni stabbiliet ix-xejra tal-prezzijiet tal-importazzjonijiet Ċiniżi fuq il-bażi tal-Eurostat filwaqt li qieset ukoll it-tweġibiet ivverifikati għall-kwestjonarju tal-utenti li kkooperaw. Billi l-volumi ta' importazzjonijiet mir-RPĊ skont ir-reġim ta' importazzjoni normali kienu negliġibbli, dawn kienu injorati fid-determinazzjoni tal-prezz medju ta' importazzjoni kif ukoll fil-kalkolu tat-twaqqigħ tal-prezz.

(114) Il-prezz medju tal-importazzjonijiet fl-Unjoni mir-RPĊ żviluppa kif ġej: Tabella 5 Il-prezzijiet tal-importazzjoni (EUR/tunnellata) għall-IPP 2012 2013 2014 PIR Prezzijiet tal-importazzjoni Ċiniża (EUR/tunnellata) 39 418 35 465 34 414 33 327 Indiċi (2012 = 100) 100 90 87 85 Sors: L-Eurostat u t-tweġibiet għall-kwestjonarji.

(115) Il-prezz medju tal-prodott importat skont l-IPP, kumplessivament, naqas bi 15 % matul il-perjodu kkunsidrat. Dan it-tnaqqis fil-prezz segwa t-tnaqqis fil-prezz tal-materja prima.

(116) Fuq il-bażi tal-informazzjoni provduta mill-utenti li kkoperaw u r-reġimi ta' importazzjoni użati għall-importazzjonijiet mir-RPĊ, l-importazzjonijiet kollha mir-RPĊ tal-prodott li qed jiġi rieżaminat isiru taħt ftehimiet normali. Għalhekk, u għall-fini ta' tqabbil ġust, fil-kalkolu tat-twaqqigħ tal-prezz, il-bejgħ tal-industrija tal-Unjoni magħmul skont il-ftehimiet ta' tolling ġie injorat. Barra minn hekk, kif issemmi fil-premessa (113), l-importazzjonijiet taħt reġim normali kienu negliġibbli matul il-perjodu kkunsidrat u għaldaqstant, ġew injorati. Għalhekk, il-kalkolu tat-twaqqigħ tal-prezz kien ibbażat fuq il-prezzijiet ta' importazzjonijiet taħt l-IPP biss.

(117) Il-Kummissjoni ddeterminat it-twaqqigħ tal-prezz matul il-perjodu ta' investigazzjoni tar-rieżami billi qabblet: — il-prezzijiet tal-bejgħ medji ponderati għall-karbur tat-tungstenu mibjugħ mill-produtturi tal-Unjoni imġarrba mill-konsumaturi mhux relatati fis-suq tal-Unjoni, taħt ftehimiet normali, u aġġustati għal-livell tal-prezz mill-fabbrika; kif ukoll — il-prezzijiet korrispondenti tal-bejgħ medji ponderati tal-importazzjonijiet mill-Eurostat filwaqt li tqiesu wkoll it-tweġibiet ivverifikati għall-kwestjonarju tal-utenti li kkooperaw, b'aġġustamenti xierqa għall-kostijiet ta' wara l-importazzjoni.

(118) Ir-riżultat tat-tqabbil kien espress bħala perċentwal tal-prezz medju ponderat tal-industrija tal-Unjoni matul il-perjodu ta' investigazzjoni tar-rieżami u kien jammonta għal medja ta' 13,2 %. Dan il-kalkolu jikkunsidra l-fatt li t-trab taż-żingu riġenerat ma kienx importat mir-RPĊ matul il-perjodu ta' investigazzjoni tar-rieżami u għalhekk kien eskluż.

4.4. Importazzjonijiet minn pajjiżi terzi oħra

(119) Il-volum tal-importazzjonijiet fl-Unjoni minn pajjiżi terzi għajr il-pajjiż ikkonċernat jidher fit-tabella hawn taħt. Il-kwantità u x-xejriet tal-prezzijiet huma bbażati fuq l-Eurostat u jkopru r-reġimi kollha ta' importazzjoni (ir-reġim normali, il-proċedura ta' proċessar attiv u l-proċedura ta' proċessar passiv). Il-maġġoranza tal-volum ta' importazzjoni minn pajjiżi terzi hija importata taħt ir-reġim normali. Tabella 6 Importazzjonijiet minn pajjiżi terzi oħra 2012 2013 2014 PIR Importazzjonijiet (tunnellati) 1 896 1 402 1 724 1 359 Indiċi (2012 = 100) 100 74 91 72 Is-sehem mis-suq (%) 17,0 11,9 12,5 10,6 Sehem mis-Suq tal-Istati Uniti tal-Amerka (%) 4,2 2,8 4,7 4,8 Prezz medju (EUR/tunnellata) 54 525 52 342 40 543 39 878 Indiċi (2012 = 100) 100 96 74 73 Sehem mis-suq tal-Korea t'Isfel (%) 1,4 2,3 2,0 2,4 Prezz medju (EUR/tunnellata) 49 249 38 022 39 256 41 316 Indiċi (2012 = 100) 100 77 80 84 Sehem mis-suq tal-Vjetnam (%) 1,3 1,0 1,1 0,9 Prezz medju (EUR/tunnellata) 44 633 35 110 36 869 37 352 Indiċi (2012 = 100) 100 79 83 84 Sors: L-Eurostat.

(120) It-total tal-importazzjonijiet minn pajjiżi terzi naqsu bi 28 % matul il-perjodu kkunsidrat. It-tendenza tagħhom ma segwitx ix-xejra ġenerali tas-suq skattata miż-żieda fil-konsum kif deskritt fil-premessa (108). Fl-2014 biss il-volum tal-importazzjonijiet żdied meta mqabbel mal-2013, bi 23 % iżda mbagħad naqas b'21 % fil-perjodu ta' investigazzjoni tar-rieżami meta mqabbel mal-2014. B'hekk, is-sehem tas-suq ta' dawn l-importazzjonijiet naqas minn 17,0 % għal 10,6 % matul il-perjodu kkunsidrat.

(121) L-Istati Uniti u l-Korea t'Isfel ma segwewx din ix-xejra ġenerali u żdiedu bi ftit matul il-perjodu kkunsidrat, fejn madankollu laħqu livell aktar baxx fil-perjodu ta' investigazzjoni tar-rieżami meta mqabbla mal-importazzjonijiet Ċiniżi. Barra minn hekk, il-prezz medju ta' importazzjoni mill-Istati Uniti u mill-Korea t'Isfel naqas matul il-perjodu kkunsidrat, madankollu baqa' konsistentement ogħla mill-prezz tal-bejgħ medju tal-esportazzjonijiet Ċiniżi importati skont l-IPP.

4.5. Is-sitwazzjoni ekonomika tal-industrija tal-Unjoni

4.5.1. Kummenti ġenerali

(122) F'konformità mal-Artikolu 3(5) tar-Regolament bażiku, l-analiżi tal-impatt tal-importazzjonijiet li huma l-oġġett ta' dumping fuq l-industrija tal-Unjoni kienet tinkludi evalwazzjoni tal-indikaturi ekonomiċi kollha li kellhom effett fuq l-istat tal-industrija tal-Unjoni matul il-perjodu kkunsidrat.

(123) Kif intqal fil-premessa (97), l-industrija tal-Unjoni hija magħmula minn disa' kumpaniji jew gruppi ta' kumpaniji li minnhom sitt kumpaniji qed jipproduċu u jbigħu fis-suq liberu u t-tliet kumpaniji li jifdal qed jipproduċu prinċipalment għall-użu ristrett. Tlieta mill-produtturi tal-Unjoni li huma attivi fis-suq liberu u t-tliet produtturi fis-suq ristrett huma integrati fl-istadju aħħari tal-produzzjoni. Barra minn hekk, kif intqal fil-premessa (22), il-Kummissjoni ddeċidiet li tinvestiga s-sitt produtturi kollha kemm huma tal-Unjoni li joperaw fis-suq liberu għad-determinazzjoni tal-ħsara possibbli mġarrba mill-industrija tal-Unjoni.

(124) Għad-determinazzjoni tal-ħsara, il-Kummissjoni għamlet distinzjoni bejn l-indikaturi tal-ħsara makroekonomiċi u l-indikaturi tal-ħsara mikroekonomiċi. Il-Kummissjoni evalwat l-indikaturi makroekonomiċi relatati mal-industrija tal-Unjoni kollha fuq il-bażi tal-informazzjoni pprovduta mill-applikant. Il-Kummissjoni evalwat l-indikaturi mikroekonomiċi li jirrigwardaw biss il-kumpaniji inklużi fil-kampjun abbażi tad-dejta inkluża fit-tweġibiet għall-kwestjonarju tal-produtturi tal-Unjoni inklużi fil-kampjun li kienet ivverifikata. Iż-żewġ settijiet ta' dejta nstabu li jirrappreżentaw is-sitwazzjoni ekonomika tal-industrija tal-Unjoni.

(125) L-indikaturi makroekonomiċi huma: il-produzzjoni, il-kapaċità tal-produzzjoni, l-użu tal-kapaċità, il-volum tal-bejgħ, il-kwota tas-suq, it-tkabbir, l-impjiegi, il-produttività u d-daqs tal-marġini tad-dumping.

(126) L-indikaturi mikroekonomiċi huma: il-prezzijiet medji unitarji, il-kost medju unitarju, il-kostijiet lavorattivi, l-inventarji, il-profittabbiltà, il-fluss tal-flus, l-investimenti, ir-redditu fuq l-investiment, u l-kapaċità li jiġi ġġenerat il-kapital.

(127) Għal uħud mill-indikaturi makroekonomiċi relatati mal-industrija tal-Unjoni, il-Kummissjoni analizzat b'mod separat id-dejta relatata mas-suq liberu u dik relatata mas-suq ristrett u għamlet analiżi komparattiva. Dawn il-fatturi huma: il-bejgħ u s-sehem mis-suq. Madankollu, indikaturi ekonomiċi oħrajn jistgħu jiġu eżaminati b'mod siewi biss b'riferiment għall-attività kollha, inkluż l-użu ristrett tal-industrija tal-Unjoni għaliex jiddependu fuq l-attività kollha, kemm jekk il-produzzjoni hija ristretta kif ukoll jekk tinbiegħ fis-suq liberu. Dawn il-fatturi huma: il-produzzjoni, il-kapaċità, l-użu tal-kapaċità, il-fluss tal-flus, l-investimenti, ir-redditu fuq l-investimenti, l-impjiegi, il-produttività, u l-kostijiet lavorattivi. Għal dawn il-fatturi, ikun iġġustifikat li ssir analiżi tal-industrija kollha tal-Unjoni sabiex tiġi stabbilita stampa sħiħa tal-ħsara lill-industrija tal-Unjoni, peress li d-dejta inkwistjoni ma tistax tiġi separata f'bejgħ ristrett u bejgħ ħieles.

(128) Għal ċerti indikaturi mikroekonomiċi (prezz medju unitarju, kost medju unitarju u l-profitabbiltà), l-analiżi ddistingwiet bejn ftehimiet normali u ftehimijiet ta' tolling. Dan kien minħabba l-fatt li ftehimijiet ta' tolling ma jinkludux il-kost tal-materja prima u l-prezzijiet huma fil-fatt tariffi fuq il-konverżjoni.

(129) Bosta partijiet interessati ddikjaraw li l-attività ta' tolling jenħtieġ li tkun koperta mill-investigazzjoni waqt li argumentaw li billi l-klijent huwa s-sid tal-materja prima, hemm dubju dwar min hu l-produttur reali. Barra minn hekk, intqal li l-kost tal-manifattura għat-tolling huwa aktar baxx mill-kost tal-manifattura għall-produzzjoni normali fejn l-industrija tal-Unjoni tibqa' s-sid tal-materja prima (billi l-kost tal-materja prima mhuwiex inkluż taħt il-ftehimiet ta' tolling) u ż-żewġ mudelli ta' kummerċ ma għandhomx jintħalltu wieħed mal-ieħor fl-analiżi tal-ħsara.

(130) L-investigazzjoni żvelat li fil-proċess ta' manifattura tal-produtturi tal-Unjoni, mhuwiex possibli li l-karbur tat-tungstenu prodott taħt ftehimiet normali jiġi sseparat mill-karbur tat-tungstenu prodott taħt ftehimiet ta' tolling. Il-klijenti ma jkunux jafu jekk il-karbur tat-tungstenu li jirċievu jkunx inkiseb mir-ruttam jew minn materja prima verġni. Il-proċess taż-żingu riġenerat biss jaħdem bil-lottijiet u, f'dan il-każ, il-klijent jirċievi l-karbur tat-tungstenu prodott mir-ruttam tiegħu stess. Madankollu, il-volumi prodotti skont il-proċess taż-żingu riġenerat taħt it-tolling kienu baxxi ħafna (inqas minn 3 %) meta mqabbla mal-produzzjoni totali tal-industrija tal-Unjoni matul il-perjodu kkunsidrat. Għalhekk, il-kwantitajiet prodotti skont dan il-proċess taħt it-tolling ma jgħawġux il-valutazzjoni ġenerali tal-produzzjoni tal-Unjoni. Barra minn hekk, is-sehem tal-produzzjoni tat-tolling fil-produzzjoni totali tal-Unjoni tvarja minn sena għal oħra skont id-disponibbiltà tal-materja prima fis-suq.

(131) Rigward id-differenza bejn il-kost tal-manifattura għat-tolling u l-kost tal-manifattura għall-produzzjoni normali, din mhijiex raġuni biex tiġi eskluża l-attività ta' tolling mill-analiżi tal-ħsara. Fi kwalunkwe każ, din id-differenza hija riflessa fl-analiżi. Għalhekk, it-talba li t-tolling ma għandux ikun kopert minn din l-investigazzjoni ma ntlaqgħetx.

4.5.2. L-indikaturi makroekonomiċi

4.5.2.1. Il-produzzjoni, il-kapaċità ta' produzzjoni u l-użu tal-kapaċità

(132) Il-produzzjoni totali tal-Unjoni, il-kapaċità ta' produzzjoni u l-użu tal-kapaċità żviluppaw kif ġej matul il-perjodu kkunsidrat: Tabella 7 Il-produzzjoni, il-kapaċità tal-produzzjoni u l-użu tal-kapaċità 2012 2013 2014 PIR Produzzjoni (tunnellati) 12 667 13 903 15 068 14 668 Indiċi (2012 = 100) 100 110 119 116 Kapaċità ta' produzzjoni (tunnellati) 19 225 20 100 21 245 21 565 Indiċi (2012 = 100) 100 105 111 112 L-użu tal-kapaċità (%) 66 69 71 68 Indiċi (2012 = 100) 100 105 108 103 Sors: Tweġibiet għall-kwestjonarju u l-informazzjoni pprovduta mill-applikant.

(133) Id-dejta fit-tabella ta' hawn fuq tinkludi kemm il-produzzjoni normali kif ukoll il-produzzjoni tat-tolling, għal prodotti verġni u ta' riċiklaġġ.

(134) Il-volum tal-produzzjoni totali żdied b'16 % bejn l-2012 u l-2014, u mbagħad niżel ftit bi 3 % mill-2014 sal-perjodu ta' investigazzjoni tar-rieżami fejn laħaq l-14 668 tunnellata. Kumplessivament, il-volum tal-produzzjoni żdied b'16 % matul il-perjodu kkunsidrat.

(135) Il-kapaċità tal-produzzjoni żdiedet ukoll matul il-perjodu kkunsidrat bi 12 % u laħqet il-21 565 tunnellata fil-perjodu ta' investigazzjoni tar-rieżami. Bosta produtturi tal-Unjoni għandhom ukoll ippjanat li jkomplu jżidu l-kapaċità tal-produzzjoni wara 3-4 snin.

(136) Barra minn hekk, ir-rata tal-użu tal-kapaċità żdiedet bi 8 % bejn l-2012 u l-2014 u mbagħad naqset bi ftit fil-perjodu ta' investigazzjoni tar-rieżami meta mqabbel mal-2012 Kumplessivament, ir-rata ta' użu tal-kapaċità żdiedet bi 3 % matul il-perjodu kkunsidrat għal 68 % fil-perjodu ta' investigazzjoni tar-rieżami.

4.5.2.2. Il-volum tal-bejgħ u s-sehem mis-suq

(137) Il-volum ta' bejgħ u s-sehem mis-suq tal-industrija tal-Unjoni fis-suq liberu żviluppaw matul il-perjodu kkunsidrat kif ġej: Tabella 8 Il-volum tal-bejgħ tas-suq liberu u s-sehem mis-suq 2012 2013 2014 PIR Il-volum tal-bejgħ fis-suq liberu tal-Unjoni (tunnellati) 9 030 10 073 11 186 10 314 Indiċi (2012 = 100) 100 112 124 114 Is-sehem mis-suq (%) 81,0 85,5 81,0 80,5 Indiċi (2012 = 100) 100 106 100 99 Sors: Tweġibiet għall-kwestjonarju, l-Eurostat, informazzjoni pprovduta mill-ilmentaturi.

(138) Il-volum tal-bejgħ fis-suq liberu bejn l-2012 u l-2014 żdied b'24 % u mbagħad naqas bi 8 % bejn l-2014 u l-perjodu ta' investigazzjoni tar-rieżami. Kumplessivament, il-volum tal-bejgħ żdied b'14 % matul il-perjodu kkunsidrat u laħaq l-10 314-il tunnellata fil-perjodu ta' investigazzjoni tar-rieżami. Dan l-iżvilupp segwa ż-żieda fil-konsum tal-Unjoni matul l-istess perjodu.

(139) Is-sehem mis-suq tal-industrija tal-Unjoni fis-suq liberu żdied b'4,5 punti perċentwali bejn l-2012 u l-2013 u mbagħad naqas b' 5 punti perċentwali sa tmiem il-perjodu ta' investigazzjoni tar-rieżami biex laħaq it-80,5 %. Kumplessivament, is-sehem mis-suq tal-industrija tal-Unjoni fis-suq liberu naqas ftit b'0,5 punti perċentwali matul il-perjodu kkunsidrat.

(140) F'dak li għandu x'jaqsam mas-suq ristrett, il-volum u s-sehem mis-suq żviluppaw kif ġej matul il-perjodu kkunsidrat: Tabella 9 Il-volum ristrett u s-sehem mis-suq 2012 2013 2014 PIR Il-konsum ristrett (tunnellati) 2 249 2 461 2 599 2 653 Indiċi (2012 = 100) 100 109 116 118 Is-sehem mis-suq (mit-total tas-swieq ristretti u liberi) (%) 17 17 16 17 Indiċi (2012 = 100) 100 103 94 102 Sors: Tweġibiet għall-kwestjonarju, l-Eurostat, informazzjoni pprovduta mill-ilmentaturi.

(141) Il-volum ta' bejgħ tal-industrija tal-Unjoni fis-suq ristrett (magħmul minn użu ristrett u bejgħ ristrett tal-industrija tal-industrija tal-Unjoni) żdied bi 18 % matul il-perjodu kkunsidrat, ftit “il fuq miż-żieda fil-konsum totali kemm għas-suq ristrett kif ukoll għas-suq liberu. B'konsegwenza ta” dan, is-sehem mis-suq ristrett tal-industrija tal-Unjoni mogħti bħala perċentwal tal-konsum totali (kemm tas-suq ristrett kif ukoll tas-suq liberu) baqa' kważi l-istess matul il-perjodu kkunsidrat jiġifieri 17 %.

4.5.2.3. It-tkabbir

(142) Il-volum tal-bejgħ tal-industrija tal-Unjoni fis-suq liberu segwa mill-qrib l-evoluzzjoni tal-konsum tal-Unjoni u żdied b'14 % matul il-perjodu kkunsidrat. B'konsegwenza ta' dan, l-industrija tal-Unjoni żammet livell ta' sehem mis-suq pjuttost stabbli matul il-perjodu kkunsidrat, ħlief għall-2013 meta dan żdied b'4,5 punti perċentwali meta mqabbla mal-2012.

4.5.2.4. L-impjiegi u l-produttività

(143) L-impjiegi u l-produttività żviluppaw kif ġej matul il-perjodu kkunsidrat. Tabella 10 L-impjiegi u l-produttività 2012 2013 2014 PIR Għadd ta' impjegati 681 687 700 704 Indiċi (2012 = 100) 100 101 103 103 Produttività (tunnellati/impjegat) 19 20 22 21 Indiċi (2012 = 100) 100 109 116 112 Sors: Tweġibiet għall-kwestjonarju u l-informazzjoni pprovduta mill-applikant.

(144) L-għadd ta' impjegati fl-industrija tal-Unjoni żdied bi ftit matul il-perjodu kkunsidrat bi 3 % għal 704 impjegati matul il-perjodu ta' investigazzjoni tar-rieżami. Minħabba żieda ogħla fil-produzzjoni, il-produttività żdiedet matul il-perjodu kkunsidrat bi 12 %.

4.5.2.5. Id-daqs tal-marġni tad-dumping u l-irkupru mid-dumping tal-passat

(145) L-investigazzjoni stabbiliet fil-premessa (71) li l-importazzjonijiet tal-prodott li qed jiġi rieżaminat mir-RPĊ komplew jidħlu fis-suq tal-Unjoni bi prezzijiet li huma l-oġġett ta' dumping.

(146) L-industrija tal-Unjoni rkuprat sa ċertu punt mill-effetti tad-dumping li sar fil-passat u l-miżuri antidumping fis-seħħ urew li kienu effettivi. Għalhekk, l-industrija tal-Unjoni żiedet il-volum tal-bejgħ b'14 %. Is-sehem mis-suq tagħha naqas ftit b'0,5 punti perċentwali fis-suq liberu matul il-perjodu kkunsidrat.

4.5.3. Indikaturi mikroekonomiċi

4.5.3.1. Prezzijiet u fatturi li jaffettwaw il-prezzijiet

(147) Il-prezzijiet medji ponderati tal-bejgħ unitarju tal-produtturi tal-Unjoni lill-klijenti mhux relatati għal ftehimiet normali fis-suq liberu tal-Unjoni żviluppaw kif ġej matul il-perjodu kkunsidrat: Tabella 11 Il-prezz ta' bejgħ unitarju medju ponderat 2012 2013 2014 PIR Il-prezz ta' bejgħ unitarju medju ponderat fl-Unjoni (EUR/tunnellata) 47 296 41 686 41 118 36 160 Indiċi (2012 = 100) 100 88 87 76 Sors: It-tweġibiet għall-kwestjonarju.

(148) Il-prezzijiet ta' bejgħ unitarji medji ponderati tal-industrija tal-Unjoni għal volumi normali naqsu b'24 % matul il-perjodu kkunsidrat. It-tnaqqis fil-prezzijiet segwa t-tnaqqis fil-prezz tal-materja prima.

(149) It-tariffa ta' konverżjoni unitarja medja ponderata tal-produtturi tal-Unjoni lill-klijenti mhux relatati għal ftehimiet ta' tolling fis-suq liberu tal-Unjoni żviluppat kif ġej matul il-perjodu kkunsidrat: Tabella 12 It-tariffa ta' konverżjoni unitarja medja ponderata 2012 2013 2014 PIR It-tariffa ta' konverżjoni unitarja medja ponderata fl-Unjoni (EUR/tunnellata) 12 792 13 497 13 669 13 452 Indiċi (2012 = 100) 100 106 107 105 Sors: It-tweġibiet għall-kwestjonarju.

(150) It-tariffa medja ponderata tal-konverżjoni unitarja tal-industrija tal-Unjoni għal volumi ta' nollijiet żdiedet b'5 % matul il-perjodu kkunsidrat.

(151) F'dak li jikkonċerna l-ispejjeż ta' produzzjoni u l-kost ta' konverżjoni tal-industrija tal-Unjoni, il-Kummissjoni kellha tipprovdi din id-dejta f'indiċijiet billi din tikkostitwixxi informazzjoni kummerċjali kunfidenzjali.

(152) Il-kost unitarju medju ponderat tal-produzzjoni tal-industrija tal-Unjoni għal ftehimiet normali żviluppa kif ġej matul il-perjodu kkunsidrat: Tabella 13 Il-kost unitarju medju ponderat tal-produzjoni għal ftehimiet normali 2012 2013 2014 PIR Indiċi (2012 = 100) 100 82 85 78 Sors: It-tweġibiet għall-kwestjonarju.

(153) Matul il-perjodu kkunsidrat, il-kost unitarju medju ponderat tal-produzjoni għal produzzjoni normali naqas bi 22 %. Il-kost tal-produzzjoni segwa t-tnaqqis fil-prezz tal-materja prima wkoll.

(154) Il-kost ta' konverżjoni unitarju medju ponderat tal-industrija tal-Unjoni għal ftehimiet ta' tolling żviluppa kif ġej matul il-perjodu kkunsidrat: Tabella 14 Il-kostijiet ta' konverżjoni unitarji medji ponderati għal ftehimiet ta' tolling 2012 2013 2014 PIR Indiċi (2012 = 100) 100 105 97 99 Sors: It-tweġibiet għall-kwestjonarju.

(155) Matul il-perjodu kkunsidrat, it-tariffa ta' konverżjoni unitarja medja ponderata għall-produzjoni tat-tolling naqset b'1 %.

4.5.3.2. Il-kostijiet lavorattivi

(156) Il-kostijiet medji lavorattivi tal-produtturi tal-Unjoni żviluppaw matul il-perjodu kkunsidrat kif ġej: Tabella 15 Kostijiet lavorattivi għal kull impjegat 2012 2013 2014 PIR Kostijiet lavorattivi medji għal kull impjegat 65 626 70 243 73 736 71 898 Indiċi (2012 = 100) 100 107 112 110 Sors: It-tweġibiet għall-kwestjonarju.

(157) Il-kostijiet lavorattivi żdiedu bi 12 % bejn l-2012 u l-2014 u mbagħad naqsu bi 2 % fil-perjodu ta' investigazzjoni tar-rieżami meta mqabbla mal-2014. Kumplessivament, il-kostijiet lavorattivi medji żdiedu b'10 % matul il-perjodu kkunsidrat.

4.5.3.3. Inventarji

(158) Il-livelli tal-istokk tal-produtturi tal-Unjoni żviluppaw kif ġej matul il-perjodu kkunsidrat: Tabella 16 Inventarji 2012 2013 2014 PIR Stokkijiet tal-għeluq (tunnellati) 1 201 1 095 923 1 069 Indiċi (2012 = 100) 100 91 77 89 Stokkijiet tal-għeluq bħala perċentwal tal-produzzjoni (%) 9 9 7 8 Indiċi (2012 = 100) 100 91 77 89 Sors: It-tweġibiet għall-kwestjonarju.

(159) Il-livell tal-inventarji naqas bi 11 % matul il-perjodu kkunsidrat. L-inventarji rrappreżentaw 8 % tal-volum tal-produzzjoni fil-perjodu ta' investigazzjoni tar-rieżami u nstab li kienu f'livell normali

4.5.3.4. Il-profittabbiltà, il-fluss tal-flus, l-investimenti, ir-redditu fuq l-investimenti u l-kapaċità li jiġi ġġenerat il-kapital

(160) Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni żviluppaw kif ġej matul il-perjodu kkunsidrat: Tabella 17 Il-profittabbiltà, il-fluss tal-flus, l-investimenti u r-redditu fuq l-investiment 2012 2013 2014 PIR Profittabbiltà tal-bejgħ totali fl-Unjoni lil konsumaturi mhux relatati — normali u tat-tolling (% tal-fatturat mill-bejgħ) 11,9 16,8 13,6 11,6 Indiċi (2012 = 100) 100 140 114 97 Fluss tal-flus (EUR) 63 654 025 57 060 905 54 583 859 40 680 386 Indiċi (2012 = 100) 100 90 86 64 Investimenti (EUR) 19 902 447 21 890 061 25 810 548 15 752 867 Indiċi (2012 = 100) 100 110 130 79 Redditu fuq l-investmenti (%) 37,1 46,0 35,9 20,1 Indiċi (2012 = 100) 100 124 97 54 Sors: It-tweġibiet għall-kwestjonarju.

(161) Il-Kummissjoni stabbiliet il-profittabbiltà tal-produtturi tal-Unjoni billi esprimiet il-profitt nett qabel it-taxxa tal-bejgħ tal-prodott simili lil klijenti mhux relatati fl-Unjoni bħala perċentwal tal-fatturat ta' dan il-bejgħ għall-attività totali tal-industrija tal-Unjoni (il-produzzjoni normali u dik tat-tolling). Il-profittabbiltà tal-attività normali li kienet tirrappreżenta 77 % tal-produzzjoni totali fil-PIR kienet aktar baxxa mill-profittabbiltà tal-attività ta' tolling. Barra minn hekk, ta' min jinnota li l-profittabbiltà tal-attività normali kienet inqas mill-profitt fil-mira ta' 10 %.

(162) L-industrija tal-Unjoni kienet qiegħda tagħmel profitt matul il-perjodu kkunsidrat b'rata ta' profittabbiltà li tvarja. Għalhekk, il-profittabbiltà żdiedet fl-2013 meta mqabbla mal-2012 b'4,8 punti perċentwali u laħqet is-16,8 % u mbagħad naqset fil-perjodu ta' investigazzjoni tar-rieżami b'5,1 punti perċentwali għal 11,6 %. Kumplessivament, il-profittabbiltà naqset b'0,3 ta' punt perċentwali matul il-perjodu kkunsidrat.

(163) Il-fluss tal-flus, li huwa l-kapaċità tal-produtturi tal-Unjoni li jiffinanzjaw l-attivitajiet tagħhom huma stess, baqa' pożittiv matul il-perjodu kkunsidrat. Madankollu, dan naqas b'mod sinifikanti matul il-perjodu kkunsidrat, b'36 %.

(164) L-investimenti żdiedu bi 30 % bejn l-2012 u l-2014 u mbagħad naqsu b'39 % sa tmiem il-perjodu ta' investigazzjoni tar-rieżami meta mqabbla mal-2014. Kumplessivament, l-investiment naqas b'21 % matul il-perjodu kkunsidrat. Matul il-perjodu kkunsidrat l-investimenti tal-industrija tal-Unjoni qabżu t- EUR 80 miljun. L-investimenti saru biex jinkiseb użu aħjar tal-materja prima u għalhekk sabiex jinkiseb tnaqqis fl-ispiża tal-manifattura, bħalma huma t-titjib tal-attivitajiet ta' klassifikazzjoni (sorting), titjib fil-faċilità tar-riċiklaġġ permezz tal-attività tal-ġbid tal-arja u titjib fl-attività ta' tgħaffiġ. Barra minn hekk, l-industrija tal-Unjoni għamlet investimenti biex tkun konformi mar-regoli ambjentali applikabbli fl-Unjoni. L-investimenti saru wkoll biex tittejjeb l-effiċjenza permezz tas-sostituzzjoni tat-teknoloġija qadima b'waħda aktar effiċjenti mil-perspettiva tal-konsum ta' enerġija. Barra minn hekk, saru investimenti biex bosta fran jiġu ssostitwiti biex dawn ikunu aktar flessibbli meta jiġu biex jitħalltu r-ruttam iebes u r-ruttam artab u sabiex tkun tista' tiġi pproċessata firxa usa' ta' ruttam.

(165) Ir-redditu fuq l-investiment huwa l-profitt f'perċentwal tal-valur kontabilistiku nett tal-investimenti. Dan kien pożittiv matul il-perjodu kkunsidrat. Dan żdied b'24 % fl-2013 meta mqabbel mal-2012 u mbagħad naqas sal-aħħar tal-perjodu ta' investigazzjoni tar-rieżami b'25,9 punti perċentwali. Kumplessivament, ir-redditu fuq l-investimenti naqas bi 17-il punt perċentwali matul il-perjodu kkunsidrat.

4.5.4. Konklużjoni dwar il-ħsara

(166) Minħabba d-dazji antidumping fis-seħħ, l-industrija tal-Unjoni kompliet tirkupra mill-effetti ta' dumping ta' ħsara fl-imgħoddi.

(167) Il-volum tal-bejgħ u s-sehem mis-suq urew żvilupp pożittiv matul il-perjodu kkunsidrat, hekk kif l-industrija tal-Unjoni rnexxielha ssegwi ż-żieda fil-konsum. Barra minn hekk, il-produzzjoni u l-utilizzazzjoni tal-kapaċità żdiedu matul il-perjodu kkunsidrat.

(168) L-indikaturi tal-ħsara relatati mal-prestazzjoni finanzjarja tal-industrija tal-Unjoni, (bħall-profitabbiltà, il-fluss tal-flus u u r-redditu fuq l-investiment) kienu pożittivi matul il-perjodu kkunsidrat. Madankollu, il-fluss tal-flus kellu xejra ta' tnaqqis.

(169) Fid-dawl ta' dak li ntqal hawn fuq, il-Kummissjoni kkonkludiet li l-industrija tal-Unjoni rkuprat mid-dumping tal-imgħoddi u li hija ma sofrietx ħsara materjali matul il-perjodu kkunsidrat fis-sens tal-Artikolu 3(5) tar-Regolament bażiku.

4.6. Il-probabbiltà ta' rikorrenza ta' ћsara

4.6.1. Kummenti preliminari

(170) L-investigazzjoni wriet li l-importazzjonijiet Ċiniżi saru f'livelli ta' prezzijiet li kienu oġġett ta' dumping matul il-perjodu ta' investigazzjoni tar-rieżami u li kien hemm probabbiltà ta' kontinwazzjoni ta' dumping f'każ li l-miżuri jitħallew jiskadu.

(171) Billi l-industrija tal-Unjoni ma ġarrbitx ħsara materjali, ġie vvalutat jekk ikunx hemm probabbiltà ta' rikorrenza ta' ħsara f'każ li l-miżuri kontra r-RPĊ jitħallew jiskadu f'konformità mal-Artikolu 11(2) tar-Regolament bażiku.

(172) Sabiex tkun stabbilita l-probabbiltà ta' rikorrenza ta' ħsara, ġew analizzati l-elementi segwenti: (i) il-kapaċità żejda u l-ħażna akkumulata ta' materja prima fir-RPĊ (ii) il-livelli possibbli tal-prezzijiet tal-importazzjonijiet Ċiniżi lejn is-suq tal-Unjoni tal-prodott li qed jiġi rieżaminat u (iii) l-impatt tagħhom fuq l-industrija tal-Unjoni

4.6.2. Il-kapaċità żejda u l-ħażna ta' materja prima fir-RPĊ

(173) Kif spjegat fil-premessa (78), ir-RPĊ għandha kapaċità żejda sinifikanti għall-produzzjoni tal-karbur tat-tungstenu li jista' jiġi stmat minn 12 000 sa 20 000 tunnellata, li jirrappreżenta bejn 94 % u 156 % tal-konsum tal-Unjoni matul il-perjodu ta' investigazzjoni tar-rieżami.

(174) Barra minn hekk, kif intqal fil-premessa (79), ir-RPĊ għandha ħażna ta' materja prima ta' karbur tat-tungstenu (jiġifieri tal-APT u tal-konċentrati tat-tungstenu), li minnhom aktar minn 25 000 tunnellata ta' karbur tat-tungstenu jistgħu jiġu prodotti f'perjodu qasir ta' żmien.

(175) Fin-nuqqas ta' miżuri antidumping, il-kapaċità żejda flimkien mal-ħażniet akkumulati ta' materja prima x'aktarx jintużaw fil-produzzjoni għall-esportazzjoni lejn l-Unjoni, peress li dan huwa suq attraenti għall-produtturi esportaturi Ċiniżi kif spjegat fil-premessi (85)u segwenti. Barra minn hekk, ma hemm l-ebda indikazzjoni li kien se jkun hemm żieda fid-domanda għall-karbur tat-tungstenu fi swieq oħrajn ta' pajjiżi terzi, filwaqt li l-konsum fl-Unjoni wera xejra li qed tiżdied u kif issemma wkoll fil-premessa (84)s-suq tal-Unjoni kien l-akbar suq ta' esportazzjoni tar-RPĊ wara l-Ġappun matul il-perjodu ta' investigazzjoni tar-rieżami. L-importazzjonijiet mir-RPĊ, għalhekk, x'aktarx li jerġgħu jidħlu fis-suq tal-Unjoni fi kwantitajiet sinifikanti.

(176) Wara d-divulgazzjoni, diversi utenti sostnew li l-produtturi Ċiniżi se jippreferu jfornu l-produtturi Ċiniżi fl-istadju aħħari tal-produzzjoni milli jesportaw il-materja prima lejn is-suq tal-Unjoni. Madankollu, din it-talba ma kienet sostanzjata b'ebda evidenza, għalhekk ma ntlaqgħetx.

4.6.3. Il-livelli possibbli tal-prezzijiet tal-importazzjonijiet Ċiniżi lejn is-suq tal-Unjoni

(177) Bħala indikazzjoni tal-livell tal-prezzijiet li fih huwa probabbli li l-karbur tat-tungstenu miċ-Ċina se jiġi importat fis-suq tal-Unjoni jekk il-miżuri jitħassru, ġew ikkunsidrati l-prezzijiet tal-importazzjonijiet Ċiniżi lejn l-Unjoni matul il-perjodu ta' investigazzjoni tar-rieżami. Taħt ir-reġim tal-IPP, dawn kienu qegħdin iwaqqgħu l-prezzijiet tal-industrija tal-Unjoni b'medja ta' madwar 13,2 %. Barra minn hekk, meta wieħed iqis prezzijiet possibbli taħt ir-reġim normali tal-importazzjoni, mingħajr dazji antidumping u bid-dazji doganali inklużi, it-twaqqigħ fil-prezzijiet, li jammonta għal medja ta' 8,6 %, ikun ukoll sinifikanti.

(178) Addizzjonalment, ġew analizzati l-livelli tal-prezzijiet tal-importazzjonijiet Ċiniżi lejn pajjiżi terzi oħra, kif ukoll il-prezzijiet Ċiniżi fis-suq domestiku. Fiż-żewġ każijiet, il-prezzijiet Ċiniżi nstabu li kienu orħos mill-prezzijiet tal-industrija tal-Unjoni b'sa 33 % meta mqabbla ma' pajjiżi terzi oħra, u b'sa 28 % meta mqabbla mal-prezzijiet domestiċi Ċiniżi.

4.6.4. L-impatt fuq l-industrija tal-Unjoni

(179) Il-kapaċità żejda sinifikanti u l-ħażna akkumulata ta' materja prima fir-RPĊ spjegati fil-premessi (173) u (174) flimkien mad-differenza kbira ħafna fil-prezz deskritta fil-premessi minn (85) sa (87) u (177), se jagħtu l-inċentiv lill-produtturi esportaturi Ċiniżi biex jesportaw volumi sinifikanti bi prezzijiet baxxi f'livelli li jkunu l-oġġett ta' dumping f'perjodu qasir ta' żmien fis-suq tal-Unjoni fl-assenza ta' miżuri antidumping.

(180) Dawn il-volumi kbar ta' karbur tat-tungstenu rħis se jagħmlu pressjoni sinifikanti fuq il-prezzijiet fl-industrija tal-Unjoni li se jkollha tnaqqas il-prezzijiet tagħha biex tkun tista' tibqa' tbigħ fl-Unjoni. Madankollu, fl-istess ħin, l-industrija tal-Unjoni se titlef ukoll volumi billi mhijiex se tkun kapaċi li tnaqqas il-prezzijiet tagħha għall-istess livell baxx bħal tal-prezzijiet ta' esportazzjoni Ċiniżi. Ta' min ifakkar li, kif iddikjarat fil-premessa (80), il-produtturi esportaturi Ċiniżi għandhom aċċess għal materja prima irħas minn dik tal-industrija tal-Unjoni peress li r-RPĊ tikkontrolla 60 % tar-riżervi ta' minerali dinjija tat-tungstenu u, fl-istess ħin, timponi taxxa tal-esportazzjoni ta' 20 % fuq il-konċentrat tat-tungstenu li jżid il-prezz ta' din il-materja prima għall-partijiet barra mir-RPĊ.

(181) Jekk il-prezzijiet tal-importazzjonijiet Ċiniżi taħt l-IPP kif ukoll id-dazji doganali jitqiesu bħala punt ta' riferiment possibbli għall-prezz tal-bejgħ fil-ġejjieni tal-industrija tal-Unjoni wara t-tħassir tal-miżuri, l-industrija tal-Unjoni mhijiex se tibqa' tagħmel profitt, iżda tkun f'qagħda ta' ekwilibriju, li mhijiex sostenibbli. Dan ix-xenarju fil-fatt huwa wieħed konservattiv, peress li l-produtturi esportaturi Ċiniżi x'aktarx li jbigħu fis-suq tal-Unjoni bi prezzijiet saħansitra aktar baxxi minn dan il-punt ta' riferiment, waqt li jitqiesu l-livelli tal-prezzijiet Ċiniżi osservati f'pajjiżi terzi oħra. Huma jkollhom inċentiv li jagħmlu dan f'tentattiv biex inaqqsu l-ħżin akkumulat tal-materja prima kif spjegat fil-premessa (79). F'dan il-każ, l-industrija tal-Unjoni se jkollha tkompli tnaqqas il-prezzijiet tal-bejgħ tagħha, li għandu jwassal għal sitwazzjoni li fiha l-attività normali ssir waħda ta' telf ta' negozju fi żmien qasir (sena (1) jew sentejn (2)). Barra minn hekk, ta' min jinnota li l-prodott li qed jiġi rieżaminat huwa kkaratterizzat minn kontenut għoli ta' volatilità fil-marġni ta' profitt. Kif muri fit-tabella 17, il-profittabbiltà tal-industrija tal-Unjoni naqset b'5,2 punti perċentwali f'sentejn biss (bejn l-2013 u l-perjodu ta' investigazzjoni tar-rieżami).

(182) Barra minn hekk, l-industrija tal-Unjoni x'aktarx se tkun imħeġġa wkoll tnaqqas il-volum tal-produzzjoni tagħha billi mhux se tkun tista' tallinja mal-prezzijiet baxxi Ċiniżi mingħajr ma ġġarrab telf. It-telf fil-volum għandu effett dirett fuq l-attività ta' tolling. Fil-fatt, l-industrija tat-tungstenu hija industrija li tuża kapital kbir li teħtieġ iż-żamma ta' ċertu volum ta' produzzjoni biex il-kostijiet fissi jinżammu f'livelli raġonevoli. Iż-żieda fil-kostijiet fissi wara tnaqqis fil-produzzjoni se żżid mhux biss il-kost tal-produzzjoni tal-attività normali iżda wkoll il-kostijiet ta' konverżjoni u għalhekk taffetwa b'mod negattiv il-profittabilità tal-ftehimiet ta' tolling ukoll.

(183) Pereżempju, f'xenarju ta' tnaqqis fil-volum ta' produzzjoni ta' 25 % (3 700 tunnellata jew 23 % tal-kapaċità żejda Ċiniża), il-kostijiet ta' konverżjoni mill-ġdid se jiżdiedu b' 82 %, u l-attività ta' tolling se tinbidel minn waħda profittabbli għal waħda li tagħmel telf ta' aktar minn 30 %. Dan kien ukoll osservat fl-investigazzjoni preċedenti, meta tnaqqis fil-volum tal-produzzjoni ta' madwar 50 % (6 400 tunnellata) kkawża tnaqqis fil-profittabilità minn 7,6 % għal -19,5 % f'sena waħda biss.

(184) L-attivitajiet ta' tolling jagħmlu biss sens ekonomiku għal klijenti tal-industrija tal-Unjoni (utenti) sakemm it-tariffi tal-konverżjoni (kost ta' konverżjoni + marġni) flimkien mal-prezz tar-ruttam (għall-utent) huwa anqas mill-prezz tal-importazzjoni tal-karbur tat-tungstenu mir-RPĊ. Ladarba dan il-limitu jintlaħaq, l-utenti mhux se jkollhom inċentiv biex jinvolvu ruħhom fi ftehimijiet ta' tolling mal-industrija tal-Unjoni, għajr li jipprovdu l-karbur tat-tungstenu mir-RPĊ. Il-possibbiltà li jerġgħu jiġi nnegozjati t-tariffi ta' konverżjoni mal-industrija tal-Unjoni ma tidhirx li hija għażla, minħabba li l-kostijiet ta' konverżjoni tal-industrija tal-Unjoni se jiżdiedu hekk kif spjegat hawn fuq.

(185) Barra minn hekk, anki jekk l-attività ta' tolling tkun aktar profitabbli mill-attività normali, l-industrija tal-Unjoni ma tistax taħdem esklussivament skont il-ftehimijiet ta' tolling. It-tolling huwa biss għal attivitajiet ta' riċiklaġġ u l-kapaċità tal-industrija tal-Unjoni biex jiġi pproċessat il-fdal f'konċentrat tat-tungstenu hija baxxa wisq meta mqabbla mal-ħtiġijiet totali tal-konċentrat tat-tungstenu fil-proċess tal-produzzjoni. Għalhekk, l-industrija tal-Unjoni teħtieġ li tissupplimenta il-ħtiġijiet tal-konċentrat tat-tungstenu b'konċentrati verġni taħt ftehimiet normali. Barra minn hekk, m'hemmx biżżejjed fdal fis-suq għall-industrija tal-Unjoni biex iżżid il-kapaċità tar-riċiklaġġ.

(186) Fid-dawl ta' dan, tnaqqis fil-prezz tal-bejgħ sa mill-inqas il-livell tal-prezz tal-importazzjoni tal-IPP matul il-PIR, inklużi d-dazji, flimkien ma' tnaqqis fil-volum se jittrasformaw l-industrija tal-Unjoni f'industrija li tkun qed tagħmel it-telf.

(187) Ibbażata fuq il-fatti deskritti hawn fuq, il-Kummissjoni kkonkludiet li jekk jitħassru l-miżuri x'aktarx li l-ħsara materjali sseħħ b'mod rapidu ħafna. B'mod partikolari, fuq terminu ta' żmien qasir (minn sena (1) sa sentejn (2)) huwa probabbli li l-produtturi tal-Unjoni integrati li mhumiex fl-istadju aħħari tal-produzzjoni se jiġu mġiegħla jillikwidaw in-negozju tagħhom billi jiġu esposti direttament fis-suq liberu għall-pressjoni “l isfel fuq il-prezzijiet ta” importazzjonijiet oġġett ta' dumping bi prezz baxx miċ-Ċina. Tnejn minn dawn il-kumpaniji mhumiex involuti f'attivitajiet ta' riċiklaġġ u għalhekk ma jistgħux iserrħu fuq il-marġnijiet ogħla ta' ftehimijiet ta' tolling. Barra minn hekk, il-produtturi tal-Unjoni integrati fl-istadju aħħari tal-produzzjoni se jkomplu jbiegħu il-karbur tat-tungstenu lil utenti bi prezzijiet aktar baxxi, iżda l-kostijiet ta' konverżjoni fil-ftehimijiet ta' tolling se jiżdiedu minħabba t-tnaqqis fil-volum tal-produzzjoni. Fuq perjodu ta' żmien itwal (4-5 snin), huwa probabbli li anki l-produtturi tal-Unjoni integrati fl-istadju aħħari tal-produzzjoni iwaqqfu l-attività tagħhom minħabba li ma jkunux jistgħu jikkompetu ma' din il-pressjoni fit-tul, billi l-utenti relatati tagħhom jagħżlu li jixtru l-karbur tat-tungstenu miċ-Ċina wkoll. Jekk dan ix-xenarju jimmaterjalizza, isegwi li ma jkunx hemm aktar produzzjoni ta' din il-materja prima strateġika fl-Unjoni.

5. L-INTERESS TAL-UNJONI

(188) Skont l-Artikolu 21 tar-Regolament bażiku, il-Kummissjoni eżaminat jekk iż-żamma tal-miżuri antidumping fuq il-miżuri antidumping eżistenti fuq l-importazzjonijiet tal-prodott li qed jiġi rieżaminat li joriġina mir-RPĊ wara l-konklużjonijiet tar-rieżami tal-iskadenza preżenti tkunx kontra l-interess tal-Unjoni kollha kemm hi. Id-determinazzjoni tal-interess tal-Unjoni kienet ibbażata fuq apprezzament tal-interessi kollha involuti, inklużi dawk tal-industrija tal-Unjoni, tal-importaturi, tal-utenti u tal-bejjiegħa bl-ingrossa. Il-partijiet interessati kollha ngħataw l-opportunità li jesprimu l-opinjonijiet tagħhom skont l-Artikolu 21(2) tar-Regolament bażiku.

(189) Għandu jiġi mfakkar li, fl-investigazzjonijiet preċedenti, l-adozzjoni ta' miżuri ma kinitx ikkunsidrata li tmur kontra l-interess tal-Unjoni. Barra minn hekk, il-fatt li l-investigazzjoni preżenti hija rieżami ta' skadenza, li għalhekk tanalizza sitwazzjoni li fiha l-miżuri antidumping kienu diġà fis-seħħ, jippermetti l-valutazzjoni ta' kwalunkwe impatt negattiv mhux xieraq fuq il-partijiet ikkonċernati mill-miżuri antidumping eżistenti.

(190) Abbażi ta' dan ġie eżaminat jekk, minkejja l-konklużjonijiet dwar il-probabbiltà ta' tkomplija ta' dumping jew rikorrenza tal-ħsara, jeżistux raġunijiet konvinċenti li jwasslu għall-konklużjoni li mhuwiex fl-interess tal-Unjoni li jinżammu l-miżuri f'dan il-każ partikolari.

5.1. L-interess tal-industrija tal-Unjoni

(191) Fid-dawl tal-konklużjonijiet dwar il-qagħda tal-industrija tal-Unjoni stabbiliti fil-premessi minn (166) sa (169), u skont l-argumenti relatati mal-analiżi tal-probabbiltà ta' rikorrenza ta' ħsara kif spjegat fil-premessi minn (170) sa (186), il-Kummissjoni kkonkludiet li l-industrija tal-Unjoni aktarx li tesperjenza deterjorament serju fil-qagħda finanzjarja tagħha f'każ li d-dazji antidumping jitħallew jiskadu. Il-miżuri huma ppruvati li jkunu essenzjali għaż-żamma ta' produzzjoni tal-karbur tat-tungstenu fl-Unjoni minħabba li l-industrija tal-Unjoni ma tkunx tista' tirreżisti l-pressjoni ta' volumi kbar ta' importazzjonijiet li huma l-oġġett ta' dumping tal-karbur tat-tungstenu mir-RPĊ mibjugħ fis-suq tal-Unjoni f'livelli aktar baxxi mill-prezzijiet tal-industrija tal-Unjoni.

(192) Jitqies li t-tkomplija tal-miżuri tibbenefika lill-industrija tal-Unjoni li mbagħad għandha tkun kapaċi tkompli tinvesti f'teknoloġiji ġodda għall-faċilitajiet tal-produzzjoni tagħha, b'mod speċjali l-attivitajiet ta' riċiklaġġ tagħha biex tkun aktar indipendenti mir-RPĊ u b'hekk tkun f'pożizzjoni aħjar biex tiffaċċja l-iskarsezzi ta' materja prima verġni fis-suq.

(193) B'kuntrast, jekk il-miżuri jitħassru, dan probabbilment ikollu effett negattiv fuq l-industrija tal-Unjoni. Dan ikun ta' theddida serja għall-vijabbiltà tal-industrija tal-Unjoni li, b'konsegwenza ta' dan, jista' jkun li jkollha tagħlaq l-operazzjonijiet tagħha, u b'hekk jitnaqqsu s-sorsi ta' forniment disponibbli fis-suq tal-Unjoni u l-kompetizzjoni. Jekk il-produtturi tal-Unjoni jwaqqfu l-produzzjoni tagħhom, l-Unjoni tkun prinċipalment dipendenti fuq l-importazzjonijiet minn pajjiżi terzi oħra, primarjament mir-RPĊ, li mhux biss hija l-produttur ewlieni dinji tat-tungstenu iżda wkoll tippossjedi l-maġġoranza mir-riżerva ta' materja prima fid-dinja.

5.2. L-interess tal-utenti

(194) Fil-bidu, ġew ikkuntattjati għaxar importaturi/utenti magħrufa. Seba' utenti ppreżentaw ruħhom fil-limiti ta' żmien u l-kwestjonarji ntbagħtu lil dawn kollha. Huma xtraw il-karbur tat-tungstenu mir-RPĊ, minn terzi pajjiżi oħra (il-Korea t'Isfel, il-Vjetnam, il-Ġappun, l-Iżrael u l-Indja), u mill-industrija tal-Unjoni. Dawn l-utenti użaw il-karbur tat-tungstenu biex jimmanifatturaw il-karbur issimentat biex jipproduċu għodod tal-metall iebes għal bosta industriji bħall-industriji taż-żejt u tal-minjieri.

(195) Waslu tweġibiet għall-kwestjonarju mingħand tmien utenti (li tnejn minnhom kienu relatati). Huma rrapportaw importazzjonijiet ogħla mir-RPĊ minn dawk irreġistrati fl-Eurostat. Kollha kemm huma għajr wieħed importaw il-prodott li qed jiġi rieżaminat skont l-IPP biss. L-utenti li kkooperaw irrappreżentaw 32 % tal-konsum tas-suq liberu fl-Unjoni matul il-perjodu ta' investigazzjoni tar-rieżami. Ħames utenti oħra li kienu jappoġġaw il-miżuri fis-seħħ ippreżentaw ruħhom, iżda ma weġbux għall-kwestjonarju. Dawn l-utenti kienu jkopru madwar 8 % tat-total tal-konsum tas-suq liberu.

(196) Wieħed mill-utenti li kkoopera sostna li huwa kien jeħtieġ tip speċifiku ta' prodott fil-proċess tal-produzzjoni tiegħu li ma kienx prodott mill-industrija tal-Unjoni fil-kwalità meħtieġa u għalhekk talab li jiġi eżentat mid-dazju antidumping għal dan it-tip ta' prodott speċifiku. Madankollu, dan it-tip ta' prodott importat minn dan l-utent kien jaqa' taħt id-definizzjoni tal-prodott deskritt fil-premessi (31) u (32). Ma kien hemm l-ebda raġuni biex ċerti tipi ta' prodotti jiġu esklużi mill-ambitu tal-investigazzjoni fil-qafas tar-rieżami ta' skadenza preżenti. Għalhekk din it-talba ma ntlaqgħetx.

(197) Is-seba' utenti l-oħra li kkooperaw iddikjaraw li l-miżuri antidumping fis-seħħ kellhom effett negattiv sinifikanti fuq il-profitt tagħhom.

(198) L-investigazzjoni wriet li l-attività li tinkorpora l-karbur tat-tungstenu għal dawn l-utenti tirrappreżenta bejn 55 % u 100 % tal-fatturat totali tagħhom matul il-perjodu ta' investigazzjoni tar-rieżami. Uħud mill-utenti kienu parti minn gruppi ta' kumpaniji u wkoll biegħu il-prodotti tagħhom magħmula mill-karbur tat-tungstenu ġewwa l-grupp tagħhom, filwaqt li oħrajn kienu entitajiet awtonomi. Dawn il-kumpanniji biegħu għodda tal-karbur issimentat lill-klijenti indipendenti fis-suq tal-Unjoni kif ukoll barra l-Unjoni. Għall-bejgħ barra mis-suq tal-Unjoni, l-utenti kienu prinċipalment qed jixtru l-prodott li qed jiġi rieżaminat mir-RPĊ skont l-IPP, u għalhekk ma kienu qed jitħallsu ebda dazji tal-importazzjoni fuq dawn l-importazzjonijiet.

(199) L-utenti li kkooperaw kollha kienu qed jimmanifatturaw varjetà kbira ta' prodotti li tinkorpora l-prodott li qed jiġi rieżaminat. Il-kost tal-karbur tat-tungstenu fil-kostijiet totali tal-manifattura kien ivarja b'mod sinifikanti minn utent wieħed għal ieħor, jiġifieri bejn 6 % u 50 %, skont it-tip ta' prodotti lesti. Xi wħud mill-prodotti manifatturati mill-utenti li kkooperaw jinkorporaw valur miżjud u kompetenzi sinifikanti u, għalhekk, dawn l-utenti jkunu jistgħu jitolbu marġini sinifikanti, filwaqt li prodotti oħrajn li jinkorporaw anqas valur miżjud huma inqas profittabbli. Barra minn hekk, instab li ħafna mill-utenti li kkooperaw kienu profittabbli matul il-perjodu ta' investigazzjoni tar-rieżami sa aktar minn 15 %. Barra minn hekk, l-investigazzjoni wriet li l-profittabbiltà ta' dawn l-utenti kienet affettwata wkoll minn fatturi oħra minbarra l-miżuri antidumping fis-seħħ, bħad-domanda baxxa fuq is-swieq li huma joperaw (tħaffir taż-żejt u l-minjieri).

(200) Il-ħames utenti addizzjonali msemmija fil-premessa (194) li ppreżentaw ruħhom u li kienu jappoġġjaw il-kontinwazzjoni tal-miżuri antidumping fis-seħħ kienu klijenti tal-industrija tal-Unjoni. Dawn l-utenti sostnew li waqt li tnaqqis fil-prezzijiet tat-tungstenu kien jiffavorixxi lill-konsumaturi fit-terminu ta' żmien qasir, fi żmien medju u fit-tul, il-prezzijiet Ċiniżi x'aktarx jiżdiedu għal darb' oħra fin-nuqqas ta' kompetizzjoni mal-industrija tal-Unjoni. Barra minn hekk, huma argumentaw li t-tħassir tal-miżuri antidumping ikollu wkoll impatt negattiv fuq l-attivitajiet ta' riċiklaġġ fl-Unjoni minħabba li l-importazzjonijiet ta' volumi kbar ta' importazzjonijiet tal-karbur tat-tungstenu bi prezz baxx miċ-Ċina jrendu l-attività ta'riċiklaġġ fl-Unjoni mhux profittabbli. Fl-aħħar nett, dawn l-utenti wrew l-interess tagħhom li jkollhom sorsi multipli ta' provvista, inklużi l-industrija tal-Unjoni.

(201) Il-konklużjonijiet tal-investigazzjoni juru li l-utenti setgħu jkomplu jixtru l-karbur tat-tungstenu minn diversi sorsi. Dan kien jinkludi l-importazzjonijiet tal-karbur tat-tungstenu mir-RPĊ, fi kwantitajiet sinifikanti, mingħajr ħlas ta' dazji kif isir taħt ir-reġim tal-IPP. Il-biċċa l-kbira minnhom kienu profittabbli. Filwaqt li huwa raġonevoli li wieħed jistenna li ċerti utenti jibbenefikaw, għall-anqas fit-terminu l-qasir, permezz tad-disponibbiltà ta' importazzjonijiet irħas mir-RPĊ, il-miżuri ma kellhomx effett negattiv serju fuqhom, u dan jikkonferma li ż-żamma tal-miżuri antidumping li hemm fis-seħħ ma għandhiex impatt serju fuq l-utenti. Barra minn hekk, bosta utenti saħansitra appoġġaw l-issuktar tal-miżuri.

(202) Bosta partijiet interessati argumentaw li l-valutazzjoni tal-impatt tal-miżuri fuq l-utenti għandu jsir matul il-perjodu kollu li l-miżuri kienu fis-seħħ f'konformità mal-każ Ferrosilikon (15) bl-argument li l-utenti qed jesperjenzaw effetti negattivi kumulattivi fit-tul li huma sproporzjonati meta mqabbla ma' kull benefiċċju potenzjali jew reali għall-produtturi tal-Unjoni.

(203) F'dan ir-rigward, għandu jiġi osservat li, minkejja li l-miżuri ilhom fis-seħħ mill-1990, l-utenti kienu kapaċi jassorbu ż-żieda fil-kost u xorta jkunu profittabbli. Barra minn hekk, fil-qafas tal-investigazzjoni oriġinali u kull rieżami ta' skadenza li sar f'dan ir-rigward, il-Kummissjoni eżaminat l-impatt tal-miżuri antidumping fuq l-utenti. Kull darba l-Kummissjoni kkonkludiet li huwa improbabbli li ż-żamma tal-miżuri antidumping jkollha effett serju fuq l-utenti fl-Unjoni. Barra minn hekk, din il-valutazzjoni tikkonferma din il-konklużjoni fuq il-bażi tal-impatt reali tal-miżuri. Għalhekk, it-talba ma ntlaqgħetx.

(204) Wara d-divulgazzjoni, erba' utenti oħra tal-prodott li qed jiġi rieżaminat ippreżentaw ruħhom, tlieta minnhom relatati ma' wieħed mill-utenti li kkooperaw li ppreżentaw tweġiba għall-kwestjonarju. Wieħed minnhom, madankollu, jinsab fil-Brażil u għaldaqstant ma jitqiesx li huwa parti interessata f'din l-investigazzjoni. Dawn il-kumpaniji kienu kontra ż-żamma tal-miżuri antidumping fis-seħħ.

(205) Barra minn hekk, wara d-divulgazzjoni, diversi utenti sostnew li l-kapaċità tagħhom li jassorbu l-kost tal-miżuri u jibqgħu profittabbli laħqet il-massimu tagħha. Barra minn hekk, ġie ddikjarat li dawn l-utenti wrew u ppruvaw li ma hemm l-ebda titjib teknoloġiku ulterjuri potenzjali fir-rigward tal-prodott u li mhuwiex fattibbli li jkomplu jerfgħu il-kostijiet addizzjonali.

(206) Kif spjegat fil-premessa (198), l-utenti li kkooperaw kienu qed jimmanifatturaw varjetà kbira ta' prodotti li jinkorporaw il-prodott li qed jiġi rieżaminat u l-kost tal-karbur tat-tungstenu qalb il-kostijiet totali tal-manifattura kien ivarja b'mod sinifikanti minn utent wieħed għall-ieħor, jiġifieri bejn 6 % u 50 %, skont it-tip ta' prodotti lesti. Filwaqt li mhuwiex eskluż li l-profittabbiltà għal kull prodott tvarja, il-biċċa l-kbira mill-utenti li kkooperaw instabu li kienu profittabbli matul il-perjodu ta' investigazzjoni tar-rieżami sa aktar minn 15 %. Għalhekk, it-talba ma ntlaqgħetx.

(207) Fuq din il-bażi, il-Kummissjoni kkonkludiet li fir-rigward tal-impatt fuq l-utenti, ma hemm l-ebda indikazzjoni li ż-żamma tal-miżuri se jkollha effett negattiv sinifikanti fuq l-attività tagħhom.

5.3. Interess tal-fornituri

(208) Għaxar kumpaniji fis-suq upstream ippreżentaw ruħhom u esprimew l-appoġġ tagħhom għall-issoktar tal-miżuri. Erbgħa minnhom kienu kumpaniji tal-minjieri u produtturi tal-konċentrat tat-tungstenu, li jfornu l-industrija tal-Unjoni.

(209) Is-sitt kumpaniji l-oħra kienu fornituri ta' materji ta' riċiklaġġ għall-industrija tal-Unjoni. Huma argumentaw li l-għeluq tal-industrija tal-Unjoni b'mod sinifikanti se jkollha impatt negattiv fuq l-attività tagħhom, għaliex se titlef il-konsumaturi tagħha. Huma enfasizzaw ukoll l-importanza tar-riċiklaġġ tar-ruttam fl-Unjoni, bl-argument li materjal tar-ruttam għandu kontenut tat-tungstenu ogħla mill-konċentrat ta' minerali, u b'hekk irendi r-ruttam tat-tungstenu materja prima siewja, li tista' tnaqqas il-kostijiet tal-materja prima għall-utenti.

(210) Fuq din il-bażi, il-Kummissjoni kkonkludiet li huwa fl-interess tal-fornituri li jinżammu fis-seħħ il-miżuri antidumping.

5.4. It-tungstenu bħala materja prima kritika

(211) Mill-2011 it-tungstenu ġie klassifikat bħala materja prima kritika (16) fl-Unjoni Ewropea.

(212) Għalhekk, huwa fl-interess tal-Unjoni li żżomm il-produzzjoni tat-tungstenu fl-Unjoni, biex tippromwovi r-riċiklaġġ biex jitnaqqas il-konsum tal-materji primi ewlenin u titnaqqas id-dipendenza relattiva fuq l-importazzjoni.

5.5. Kompetizzjoni fl-Unjoni

(213) Diversi partijiet interessati sostnew li l-miżuri antidumping kienu ddeterjoraw il-livell ta' kompetizzjoni fl-Unjoni peress li dan naqqas l-għażla tal-fornituri. Huma argumentaw li l-produtturi kollha tal-Unjoni kellhom livelli simili tal-prezzijiet li ma kinux kompetittivi.

(214) Hemm sitt produtturi tal-Unjoni li jinsabu fis-suq, li jużaw proċessi ta' manifattura differenti u materja prima differenti. Kif iddikjarat fil-premessa (33), xi produtturi tal-Unjoni jużaw biss materja prima verġni u xi wħud jużaw kemm materja prima verġni kif ukoll ir-ruttam. Għall-proċess tal-produzzjoni verġni, il-proċess tal-manifattura tista' jew tibda mill-konċentrat, mill-APT jew mill-ossidu tat-tungstenu. Dawn l-elementi jinfluwenzaw il-kost tal-produzzjoni. Għaldaqstant, it-tariffa li l-industrija tal-Unjoni qed tiċċarġja lill-klijenti tagħha fuq il-prezz tal-APT huwa influwenzat mill-kostijiet tal-manifattura tagħha. Is-sitt produtturi tal-Unjoni huma indipendenti minn xulxin u jikkompetu ma' xulxin fis-suq tal-Unjoni. Barra minn hekk, l-investigazzjoni wriet li jeżistu sorsi oħra ta' provvista fis-suq tal-Unjoni bħall-Istati Uniti, il-Vjetnam, il-Korea t'Isfel, u l-Iżrael. Għalhekk, it-talba ma ntlaqgħetx.

5.6. Żvantaġġ kompetittiv fil-konfront tal-produtturi fl-istadju aħħari tal-produzzjoni

(215) Diversi partijiet interessati sostnew li minħabba l-miżuri fis-seħħ l-utenti fl-Unjoni huma fi żvantaġġ kompetittiv fil-konfront tal-kompetituri tagħhom li jinsabu f'pajjiżi terzi oħra peress li l-miżuri jiffavorixxu l-utenti barra l-Unjoni għad-detriment tal-utenti tal-Unjoni. Barra minn hekk, huma sostnew li ladarba l-utenti fl-istadju aħħari tal-produzzjoni minn pajjiżi terzi jibbenefikaw minn bażi aktar baxxa ta' kostijiet, huma aktar profittabbli meta mqabbla mal-kompetituri tagħhom fl-Unjoni. Barra minn hekk, intqal li l-fatt li r-RPĊ eliminat id-dazju fuq l-esportazzjoni b' 5 % fuq il-karbur tat-tungstenu kif ukoll ir-restrizzjonijiet fuq il-prodotti upstream (kwoti tal-esportazzjoni fuq l-APT) f'Mejju 2015 kellhom impatt negattiv fuqhom. Huma sostnew ukoll li f'każ li l-miżuri jiġu estiżi, sabiex jiġi evitat li jitilfu lill-klijenti tagħhom, l-utenti se jkollhom jirrilokaw mill-ġdid l-impjanti ta' produzzjoni barra mill-Unjoni.

(216) Kif imsemmi fil-premessa (198), l-investigazzjoni wriet li l-biċċa l-kbira mill-utenti li kkooperaw fl-Unjoni kienu profittabbli matul il-perjodu ta' investigazzjoni tar-rieżami u li fatturi oħra minbarra l-miżuri antidumping fis-seħħ, bħal domanda baxxa fuq is-swieq li huma joperaw (tħaffir taż-żejt u tal-minjieri), kellhom impatt fuq il-profittabbiltà tagħhom. L-argument li l-utenti f'pajjiżi terzi oħra allegatament jiġġeneraw iktar profitti mill-utenti fl-Unjoni huwa irrilevanti għall-valutazzjoni tal-interess tal-Unjoni. Barra minn hekk, dawn il-partijiet ma kinux f'pożizzjoni li jispjegaw kif il-fatt li r-RPĊ eliminat id-dazju tal-esportazzjoni u r-restrizzjonijiet fuq il-prodotti upstream kellu effett negattiv fuq l-utenti u, li barra minn hekk, dan ma